Pimpinan Bersatu, PN diminta fokus masalah rakyat, kurangkan berpolitik

Presiden Bersatu Tan Sri Muhyiddin Yassin hari ini (11 Jun) mengingatkan ahli parti serta gabungan Perikatan Nasional (PN) supaya memberi perhatian lebih kepada masalah dihadapi rakyat, termasuk kenaikan kos sara hidup dan inflasi, dan mengurangkan berpolitik.

Beliau juga mengingatkan bahawa tujuan asal berpolitik adalah untuk membantu rakyat tanpa mengira bangsa.

“Dalam keadaan apa sekali pun, perhatian Bersatu dan Perikatan Nasional (PN) khususnya adalah bagaimana nak urus dan bantu ringan beban rakyat yang terkesan disebabkan oleh pandemik.

“Sebagai Pengerusi Majlis Pemulihan Negara (MPN) pun saya ambil perhatian berat masalah ini. Dalam statistik terkini, kita belum keluar daripada situasi seperti pasca pandemik sebelum 2019.

“Negara lain di sekeliling kita dah keluar tapi kita belum keluar, masih di separuh jalan lagi sedangkan matlamat kita bukan begitu.

“Ini juga agenda utama PN dan Bersatu kerana kita tak fikir bila kerajaan nak buat pilihan raya umum. Tak payah cakap banyak soal bila pilihan raya, siapa nak jadi Perdana Menteri kerana itu semua tak penting di peringkat ini,” katanya pada sidang media Majlis Jalinan Mesra PN Johor di Johor Bahru, hari ini.

Muhyiddin berkata, dalam mesyuarat MPN bulan ini, beliau akan menekankan perkara itu dan sekiranya kerajaan mahu lakukan apa-apa langkah susulan ia boleh ditubuhkan beberapa pasukan petugas kerana kadar pemulihan berbeza mengikut sektor.

Katanya, proses pemulihan perlu diberi perhatian dan beliau meminta Perdana Menteri dan Jemaah Kabinet kelak menerima keputusan MPN dengan menterjemahkan kepada seluruh peringkat kerajaan termasuk kementerian, jabatan dan agensi dibawahnya.

“Contohnya, mesyuarat perlu ada hampir setiap minggu sehingga keadaan baik. Saya tak nampak langkah itu diberi perhatian, saya tak kata kerajaan tidak buat apa-apa tapi tak cukup

“Nanti orang kata apa MPN buat, walhal kita dibentuk bukan nak amik alih kuasa atau jadi kementerian tetapi sekadar memberikan nasihat dan cadangan munasabah dari masa ke semasa,” katanya.

Kata beliau, di peringkat Bersatu dan PN sendiri, parti merancang untuk melancarkan projek galakan tanaman di seluruh kawasan mereka seperti dilakukan di Bachok, Kelantan yang sudah mula menanam sayur-sayuran.

“Sambutannya baik, hasil tanaman itu kita bekalkan kepada rakyat miskin, kalau bekal secara percuma lebih baik atau paling tidak kita jual pada harga murah sahaja asalkan pulang modal kerana kita bukan nak cari untung,” katanya.


Laluan berpagar tanpa lintasan akan dibina di ICQS Padang Besar

Perbadanan Aset Keretapi (RAC) bersetuju untuk membina laluan pejalan kaki berpagar tanpa melintasi kawasan Kompleks Bersepadu Imigresen, Kastam, Kuarantin dan Keselamatan (ICQS) Padang Besar, bagi menjaga keselamatan dan kebajikan pengguna.

Menteri Dalam Negeri Datuk Seri Hamzah Zainudin berkata laluan berpagar itu, dibina bagi memastikan tidak berlaku pencerobohan warga asing yang masuk ke negara ini menerusi stesen Keretapi Tanah Melayu (KTM) Bhd Padang Besar.

“Daripada data yang kita perolehi seramai 2,000 pengunjung terdiri dari warga asing menggunakan laluan pejalan kaki ini, manakala kira-kira 30,000 orang warga asing masuk melalui kompleks ICQS Padang Besar,” katanya kepada pemberita selepas mengadakan lawatan dan tinjauan di Kompleks ICQS Padang Besar hari ini.

Turut hadir Ketua Pengarah Jabatan Imigresen Malaysia (Imigresen) Datuk Seri Khairul Dzaimee Daud, Pengurus Besar RAC Adam Abu Hanipah dan Setiausaha Kerajaan Perlis Datuk Seri Hasnol Zam Zam Ahmad.

Beliau perkara pihaknya telah mengambil langkah awal menutup laluan tersebut (1 Sept 2020), bagi mengelak berlaku perkara yang tidak diingini yang boleh mengancam keselamatan negara.

“Apa-apa boleh berlaku dengan pertambahan kemasukan warga asing yang mungkin mengakibatkan berlakunya pencerobohan dan kegiatan jenayah seperti penyeludupan dan pemerdagangan manusia,” katanya.

Hamzah berkata laluan pejalan kaki berpagar itu akan dalam jangka masa tiga bulan. – Bernama


PAS tiada masalah bekerjasama dengan Dr Mahathir: Tuan Ibrahim

PAS tiada masalah untuk bekerjasama dengan Pengerusi Gerakan Tanah Air (GTA) Tun Dr Mahathir Mohamad, tetapi tumpuan sekarang ini diberikan untuk memperkukuhkan persiapan Perikatan Nasional (PN) bagi menghadapi Pilihan Raya Umum Ke-15 (PRU-15).

Timbalan Presiden PAS Datuk Seri Tuan Ibrahim Tuan Man bagaimanapun berkata, setakat ini parti itu belum mengadakan sebarang perbincangan menjalin kerjasama dengan GTA.

“Walaupun PAS tiada masalah dengan Dr Mahathir, tetapi tumpuan kini difokuskan kepada usaha memperkukuhkan persiapan PN menghadapi PRU-15 bagi memastikan kemenangan bagi kerusi ditandingi.

“Kita tiada masalah dengan Dr Mahathir, tetapi buat masa ini belum ada perbincangan untuk menjalin kerjasama menghadapi PRU-15.

“Setakat ini, kita perkukuhkan dulu kekuatan PN dalam persiapan menghadapi PRU-15, perkara selebihnya kita akan tentukan selepas ini,” katanya di Papar, Sabah, hari ini seperti dilapor BN.

Beliau berkata demikian ketika memperjelaskan kenyataannya sebelum ini mengenai keterbukaan PAS bekerjasama dengan mana-mana parti politik, selain Pakatan Harapan (PH).

Tuan Ibrahim berkata PAS yang bergerak di bawah PN juga sedia bertembung dengan Barisan Nasional (BN) dalam menghadapi PRU-15 kelak.

“Ya (sedia bertembung dengan BN), tetapi sebagaimana kita tahu keputusan parti ini akan dibawa ke majlis pimpinan masing-masing.

“Bagi PAS, kita bergerak atas PN sebab PAS sebahagian PN. Apa yang penting adalah manfaat kepada rakyat, kita fokus supaya rakyat dapat kerajaan yang stabil dan adil.

“Kita tidak mahu kerajaan yang tidak stabil sebab ekonomi kita masih belum pulih sepenuhnya dan sekarang kita fokus membantu rakyat. BN sudah buat keputusan untuk bergerak solo, jadi kita sedia hadapi dalam semua kemungkinan.

“Kalau muafakat, kita boleh pakat, kalau mahu lawan pun kita boleh lawan,” katanya.

Sementara itu, mengulas pengagihan kerusi, Tuan Ibrahim berkata, pihaknya masih belum berbincang mengenainya dan belum menerima senarai calon bertanding pada PRU-15.

“PAS belum bincang pengagihan kerusi, cuma kita dalam jawatankuasa perundingan kerusi untuk berbincang bersama rakan dalam PN. Kita ada jawatankuasa, cuma perundingan belum rasmi dan belum diangkat (diserahkan) kepada parti,” katanya.

Ditanya jika PAS Sabah mengemukakan senarai calon bagi menghadapi PRU-15, Tuan Ibrahim berkata pihaknya akan menunggu secara rasmi jika PAS Sabah sedia bertanding.


Lebih 34.5 juta dos vaksin diberikan sehingga semalam

Sebanyak 63.6 peratus atau 14,886,006 individu daripada keseluruhan populasi dewasa Malaysia telah melengkapkan suntikan vaksin masing-masing sehingga semalam, lapor Jawatankuasa Khas Jaminan Akses Bekalan Vaksin Covid-19 (JKJAV).

Mengikut data yang dikeluarkan hari ini, sejak Program Imunisasi Covid-19 Kebangsaan (PICK) dilancarkan Februari lalu, 83.8 peratus atau 19,621,799 individu dewasa lagi telah menerima sekurang-kurangnya satu dos vaksin.

Secara keseluruhan sebanyak 34,507,805 dos vaksin telah diberikan sehingga semalam, kata JKJAV.

Semalam sahaja sebanyak 361,381 dos vaksin diberikan membabitkan 181,281 dos pertama dan 180,100 penerima melengkapkan dos masing-masing.

Johor, Sabah, Kedah, Selangor, Perak, dan Kuala Lumpur mencatat pemberian dos tertinggi semalam.

Johor mencatatkan 57,978 dos membabitkan 31,363 dos pertama dan 26,615 dos kedua; diikuti Sabah 38,728 (17,728 pertama, 21,000 kedua); Kedah 37,111 (21,385 pertama 15,726 kedua); Selangor 35,381 (6,937 pertama, 28,444 kedua); Perak 34,245 (22,763 pertama, 11,482 kedua); dan Kuala Lumpur 33,790 (10,983 pertama, 22,807 kedua).


Sistem kesihatan negara kritikal, kluster baharu setiap hari

Sekiranya jangkitan kes Covid-19 mencatat ribuan kes setiap hari tidak mustahil sistem kesihatan negara akan berada pada tahap kritikal ditambah pula dengan kemunculan kluster baharu saban hari.

Antara negeri yang paling ‘genting’ berdepan penularan kes Covid-19 adalah Selangor yang setiap hari mencatat kes tertinggi, malah hari ini sahaja negeri itu merekodkan 1,424 kes, diikuti Sarawak 750 kes dan Wilayah Persekutuan Kuala Lumpur 436 kes.

Setakat hari ini, Kementerian Kesihatan Malaysia (KKM) melaporkan jumlah kes aktif dengan kebolehjangkitan Covid-19 melonjak kepada 34,789 kes dan jumlah kes kumulatif pula sudah melepas paras 430 ribu iaitu 432,425 kes.

Kes harian baharu juga melebihi tiga ribu dicatat pada 6 Mei (3,551), 5 Mei (3,744 kes), 4 Mei (3,120 kes) dan 2 Mei (3,418 kes).

Lebih memburukkan keadaan, Ketua Pengarah Kesihatan, Tan Sri Dr Noor Hisham Abdullah juga menyatakan kebimbangannya susulan penemuan lebih banyak kluster baharu dan ini pastinya akan memberikan kesan kepada sistem kesihatan negara.

Hari ini sebanyak 19 buah kluster baharu dilaporkan dengan kluster tempat kerja 10 kes, kluster komuniti empat (4) kes, kluster keagamaan tiga (3) kes dan dua kluster pendidikan.

Pada Rabu 5 Mei 2021 sahaja, sebanyak 20 kluster baharu dilaporkan dengan lapan (8) kluster tempat kerja, enam (6) kluster komuniti, empat (4) kluster pendidikan dan dua (2) kluster keagamaan.

Setakat 7 Mei 2021, masih terdapat 425 kluster yang masih aktif dan 102 kluster menambah kes baharu.

Jumlah kes pesakit Covid-19 yang dimasukkan ke Unit Rawatan Rapi turut kritikal dan setakat hari ini 7 Mei, Dr Noor Hisham dalam paparan FB peribadi beliau hari ini menyatakan, negara merekodkan kemasukan sebanyak 506 kes ke ICU, iaitu jumlah yang tertinggi semenjak pandemik ini bermula. Sebanyak 295 kes daripadanya memerlukan bantuan alat pernafasan.

Menurut beliau, kemasukan kes kritikal ke ICU meningkat sebanyak 44 peratus berbanding tempoh dua minggu yang lepas di seluruh negara dan beberapa negeri seperti Selangor, Kuala Lumpur, Kelantan dan Sarawak menunjukkan kadar peningkatan yang lebih tinggi.

Sebanyak 22 hospital Covid-19 mencatatkan kadar penggunaan katil ICU Covid-19 melebihi 70 peratus dan ada yang mencecah lebih 90 peratus. Beberapa hospital bukan Covid-19 juga terpaksa merawat pesakit Covid-19 yang memerlukan bantuan alat pernafasan kerana pesakit ini tidak dapat dipindahkan ke hospital Covid-19 akibat kesesakan ICU. Ada juga pesakit yang terpaksa diberi bantuan alat pernafasan di wad-wad biasa.

Ledakan kes harian baharu yang bagaimanapun tidak dikaitkan sebagai ‘Gelombang Keempat’, membuatkan kerajaan menguatkuasakan Perintah Kawalan Pergerakan (PKP) di beberapa buah negeri/daerah.

Pada 4 Mei, PKP diisytiharkan untuk enam (6) daerah di Selangor iaitu Hulu Langat, Klang, Petaling, Kuala Langat, Gombak dan Sepang, berkuatkuasa dari 6 Mei hingga 17 Mei 2021.

PKP turut diisytiharkan untuk tempoh 7 Mei hingga 20 Mei 2021, bagi Wilayah Persekutuan Kuala Lumpur; daerah Johor Bahru, Kulai dan Kota Tinggi, Johor; Mukim Taiping, Daerah Larut Matang dan Selama, Perak; di 14 mukim dalam daerah Besut (kecuali Mukim Hulu Besut), Terengganu.

Malaysia turut menyekat kemasukan pengembara dari Nepal, Bangladesh, Sri Lanka dan Pakistan.

Menteri Kanan Keselamatan, Datuk Seri Ismail Sabri Yaakob mengumumkan ia sebagai susulan tambahan sekatan penerbangan dari dan ke India, berikutan kebimbangan penularan Covid-19.

Malaysia mencatat kes pertama kemasukan varian Covid-19 dari India dengan mutasi berganda dikenali sebagai B.1.617.1. Mengumumkan perkara ini, Menteri Kesihatan Datuk Seri Dr Adham Baba berkata di samping itu, negara juga mengesan sebanyak 48 kes varian Afrika Selatan, B.1.351, UK B.1.1.7 (8 kes), dan varian Nigeria B. 1.525 (2 kes).

Malaysia pernah mencatat kes aktif dengan kebolehjangkitan Covid-19 melepasi angka 50 ribu pada Gelombang Ketiga Covid-19 iaitu sebanyak 50,894 kes pada 6 Februari 2021.

Setakat ini, di bawah Gelombang Ketiga Malaysia hanya sekali mencatat kes harian baharu tiga angka iaitu pada 29 Mac 2021, sebanyak 941 kes.


Maybank tukar SMS OTP kepada Secure2u menjelang Jun 2023

Maybank akan beralih sepenuhnya kepada kaedah pengesahan yang lebih selamat melalui Secure2u menjelang Jun 2023 untuk aktiviti atau transaksi dalam talian yang berkaitan dengan pembukaan akaun, pemindahan dana dan pembayaran serta perubahan kepada maklumat peribadi dan tetapan akaun.

“Ini adalah selaras dengan cadangan Bank Negara Malaysia (BNM) untuk bank berhijrah daripada Kata Laluan Satu Kali SMS (SMS OTP) kepada pengesahan yang lebih selamat untuk transaksi-transaksi ini,” kata bank dalam satu kenyataan hari ini, menurut Bernama.

Pada masa ini, Maybank hanya membenarkan Secure2u untuk satu peranti bagi setiap pemegang akaun (setiap pelanggan) untuk meminimumkan kemungkinan butiran perbankan dalam talian pelanggan dikompromi atau digunakan oleh mana-mana pihak ketiga.

Sebagai langkah keselamatan tambahan, Maybank memaklumkan pelanggan melalui SMS, ‘push notification’ dan emel apabila Secure2u telah didaftarkan pada peranti baharu.

Presiden dan Ketua Pegawai Eksekutif Kumpulan Maybank Datuk Khairussaleh Ramli berkata ini adalah sejajar dengan usaha bank untuk mengutamakan keselamatan simpanan dan transaksi perbankan dalam talian pelanggannya pada setiap masa.

“Kami kekal komited dalam membantu pelanggan kami bagi mengelakkan mereka daripada ditipu oleh penipu.

“Ini dilakukan melalui langkah keselamatan sedia ada pada masa ini dan ketika kami secara berperingkat melancarkan lebih banyak langkah yang boleh membantu untuk menghalang atau meminimumkan kemungkinan pelanggan menjadi mangsa penipuan kewangan,” katanya.

Maybank juga menyokong pengumuman BNM pada 26 September 2022 (Isnin) berhubung langkah-langkah yang akan diguna pakai oleh bank di Malaysia bagi memastikan kepiawaian keselamatan lebih tinggi, terutamanya bagi perkhidmatan perbankan internet dan mudah alih.

‘Industri perbankan komited untuk bekerjasama untuk memerangi penipuan kewangan yang semakin berleluasa dalam persekitaran digital hari ini,” tegas beliau.

Selain itu, Maybank juga telah menyediakan talian hotline 24/7 khusus untuk pelanggan melaporkan insiden penipuan kewangan.

Pelanggan digesa untuk menghubungi talian hotline penipuan di +603 5891 4744 dengan kadar segera jika mereka mengesyaki butiran perbankan mereka telah terjejas atau telah berlaku transaksi yang mencurigakan atau sekiranya mereka ingin menggantung akaun bank mereka dengan pantas.

Sebagai alternatif, pelanggan juga boleh menghubungi Talian Perkhidmatan Pelanggan Maybank di 1 300 88 6688.

Maybank sentiasa berkongsi kandungan bermaklumat di laman web Maybank2u dan di Facebook dan Instagram, dalam usaha untuk mengingatkan dan mewujudkan kesedaran di kalangan pelanggan tentang bahaya penipuan kewangan ini.


Sertai Bersatu, tawan Selangor atau Negeri Sembilan, KJ boleh jadi MB

Khairy Jamaluddin (KJ) boleh menjadi Menteri Besar sama ada di Selangor atau Negeri Sembilan sekiranya menyertai Bersatu dan membantu Perikatan Nasional (PN) merampas negeri berkenaan pada Pilihan Raya Negeri (PRN) yang bakal diadakan tidak lama lagi.

Ketua Angkatan Anak Muda (Armada) Bersatu, Wan Ahmad Fayhsal Wan Ahmad Kamal yakin kebolehan dan populariti Khairy atau KJ akan membolehkan PN menguasai Selangor dan Negeri Sembilan.

“Kehadiran Khairy mampu mewujudkan satu gelombang baharu kepada anak muda, khususnya pengundi atas pagar, bagi memberikan undi kepada PN dan berupaya memberi kemenangan merampas kedua-dua negeri daripada Pakatan Harapan (PH).

“Kalau UMNO anggap Khairy sebagai beban, tetapi Bersatu kita anggap dia satu kelebihan yang mampu mencetuskan gelombang baharu dalam politik Malaysia. Jadi kita sedia terima Khairy, kalau dia sedia terima lamaran kita.

“Tawaran masuk Bersatu? Presiden Bersatu, Tan Sri Muhyiddin Yassin sudah awal-awal mengalukan jika KJ mahu sertai parti kita. Tetapi tidak tahu bagi pihak beliau sendiri… itu kena tanya beliau,” katanya menurut Utusan.

Wan Ahmad Fayhsal yang juga Ahli Parlimen Machang yakin Bersatu dan PN bersedia memberi laluan kepada Khairy membabitkan mana-mana satu kerusi Dewan Undangan Negeri (DUN) di Selangor atau Negeri Sembilan jika beliau berminat untuk menyertai parti itu dalam masa terdekat.

Kelmarin, Khairy dilaporkan mempertimbangkan untuk bertanding di DUN Selangor dan ditawarkan menjadi Menteri Besar sekiranya menang, bagaimanapun beliau tidak menyebut mana-mana parti politik tertentu yang dikatakan memberi tawaran tersebut.

Ketika ditanya intipati pertemuan dengan Khairy baru-baru ini, Wan Ahmad Fayhsal enggan mengulas mengenai perkara itu sebaliknya orang ramai boleh menilai sendiri kenyataan bekas Menteri Kesihatan berhubung tawaran bertanding DUN Selangor berkenaan.

Beliau menjelaskan dalam temuramah itu, Khairy memaklumkan terdapat perbincangan dengan beberapa pihak dan terdapat juga perbincangan mengenai tawaran itu.

“Tetapi PN dan Bersatu sudah pasti bersedia berikan Khairy untuk bertanding sama ada di Selangor atau Negeri Sembilan,” katanya.

Bagaimanapun Wan Ahmad Fayhsal menepis tanggapan sesetengah pihak bahawa PN sudah ketandusan pemimpin kerana menerima orang luar seperti Khairy untuk berada dalam parti.

“Politik ini umpama perlawanan bola sepak… kita kena import pemain luar untuk menang. Begitu juga dengan Khairy. Bagi UMNO dia sudah tidak berguna, tetapi bagi PN amat berguna demi masa depan Malaysia,” katanya.

27 Januari lalu, Khairy yang juga bekas Ahli Parlimen Rembau dipecat daripada UMNO bersama bekas Pengerusi Badan Perhubungan UMNO Selangor Tan Sri Noh Omar dan beberapa pemimpin bahagian yang lain.

Khairy yang dianggap pemimpin generasi masa hadapan ‘dicantas’ awal apabila tidak disenaraikan oleh Barisan Nasional (BN) dipimpin Datuk Seri Ahmad Zahid Hamidi, daripada bertanding pada Pilihan Raya Umum Ke-15 (PRU-15) lalu.

Beliau diarah menyerahkan Parlimen Rembau yang dimenanginya sejak tiga penggal lalu kepada Timbalan Presiden UMNO Datuk Seri Mohamad Hasan yang menang kerusi itu dan kini dilantik sebagai Menteri Pertahanan kerajaan PH-BN.

Bagaimanapun, Khairy bertindak sendirian dengan bertemu MIC bagi memohon bertanding di kerusi Parlimen Sungai Buloh, namun kalah kepada calon PH.


Insiden kepala air, Menteri gesa henti aktiviti pemujaan di Gunung Jerai

Menteri di Jabatan Perdana Menteri (Hal Ehwal Agama), Senator Idris Ahmad yang turun meninjau kesan fenomena kepala air di Pusat Rekreasi Titi Hayun, Yan menggesa supaya aktiviti pemujaan dan khurafat dihentikan di Kawasan Gunung Jerai.

Jelasnya, perbuatan tersebut boleh merosakkan akidah umat Islam dan mengundang bala daripada Allah bukan sahaja kepada pelaku tetapi penduduk sekitar kawasan itu.

“Kita harapkan benda ini terhenti kerana aktiviti sedemikian akan mengundang bala daripada Allah bukan sahaja kepada pelaku tetapi juga kepada penduduk di kawasan itu.

“Sebab itu ada sahabat tanya kepada Nabi Muhammad SAW, adakah kami orang baik akan kena juga kalau datang bala dan Nabi Muhammad kata ya termasuk juga kamu.

“Cuma esok bila kamu dibangkitkan, mereka akan dibangkitkan berdasarkan kepada niat mereka iaitu maksudnya orang baik akan dibangkitkan dalam keadaan baik manakala orang yang buat benda tidak baik, mereka akan terima hukuman,” katanya kepada wartawan selepas lawatan di Yan.

Berhubung langkah untuk menyekat aktiviti sedemikian berterusan, Idris berkata jabatan agama negeri telah dan akan terus bertindak dalam menangani perbuatan terbabit.

Selain itu, katanya, pihaknya yakin ramai kalangan alim ulama di negeri itu akan membantu memainkan peranan untuk mengekang perbuatan khurafat di gunung berkenaan.

Pada 22 Ogos lalu, media melaporkan penduduk yang tinggal berhampiran Gunung Jerai berharap segala aktiviti pemujaan dan khurafat di kawasan Gunung Jerai dapat dihentikan dan dibersihkan.

Malah, sebilangan penduduk dilaporkan beranggapan bencana yang melanda daerah Yan dan Kuala Muda itu adalah ‘amaran’ kepada mereka yang terbabit supaya menghentikan perbuatan berkenaan.

Aktiviti seperti bertapa dan memuja nombor ekor selain mandi bunga dikatakan banyak dilakukan golongan tidak bertanggungjawab, terutama di Telaga Tok Sheikh di puncak Gunung Jerai.

Dalam kejadian fenomena kepala air pada 18 Ogos lalu, enam mangsa terkorban dihanyutkan arus deras.

Banjir lumpur itu turut menjejaskan kira-kira 800 rumah di Yan dan 200 di daerah Kuala Muda.


Hanya MB dari UMNO pandai tadbir kerajaan negeri Johor: Nur Jazlan

Menteri Besar (MB) dari UMNO dilihat lebih berkemampuan dan pandai mentadbir kerajaan negeri Johor, kata Datuk Nur Jazlan Mohamed.

Timbalan Pengerusi Badan Perhubungan UMNO Johor itu menyifatkan pemilihan MB Johor, Datuk Hasni Mohammad adalah tepat kerana berjaya memimpin kerajaannya dengan baik dan yakin pengundi negeri itu akan membuat pilihan yang bijak semasa Pilihan Raya Negeri (PRN) nanti.

“Semasa Pakatan Harapan (PH) memerintah lagi dah dengar retorik politik ini. (Sebab itu) Hasni (Datuk Ir. Hasni Mohammad) perlu kekuatan mandat di Dewan Undangan Negeri (DUN) di kala pembangkang tunjukkan tidak ada kemampuan mentadbir.

“Tiba 28 Februari 2020 bila masuk Hasni (angkat sumpah Menteri Besar Johor ke-18), dia boleh pula kemudi Johor sebagai Menteri Besar dan dianggap berjaya.

“Bersatu letakkan dua orang, gagal zaman PH (letak jawatan 8 April 2019), yang kedua pula zaman Tan Sri Muhyiddin Yassin (selepas Langkah Sheraton 24 Februari 2020). Failed pula tu di Johor, nama saja kubu kuat Bersatu,” katanya dipetik laporan Utusan Malaysia.

Nur Jazlan berkata PRN Johor diadakan adalah disebabkan rakyat negeri itu sebenarnya sudah muak dengan retorik politik yang tidak berkesudahan sejak Mei 2018, lantas mendorong perlunya satu pilihan raya negeri dijalankan.

Mengulas lanjut, Nur Jazlan berkata, dalam konteks Johor yang bersempadan dengan Singapura, negeri di selatan tanah air itu merupakan pusat ekonomi kedua penting selepas Kuala Lumpur.

“Salahkah PRN berlaku waktu ini? Tak salah kerana selari dengan keperluan dan tuntutan ekonomi demi kemakmuran dan kestabilan negeri.

“Kita pun boleh lihat, belum pun PRN Johor, pembangkang sudah pun gaduh tentang calon MB. DAP mahukan (Datuk Seri) Salahuddin Ayub, PKR pula hendakkan Dr. Maszlee Malik.

“(Pada masa sama) Bersatu dengan Pas dah berterabur. Jadi, buat apa nak buang masa tunggu 17 bulan lagi (sehingga mandat kerajaan memerintah berakhir 16 Julai 2023). Lebih baik buat sekarang (PRN), jalan terus,” katanya lagi.


Hampir pengsan berebut baju raya RM1 di Seksyen 7 Shah Alam

Disebabkan tawaran baju raya berjenama serendah RM1, ratusan warga menyerbu sebuah kedai pakaian di Seksyen 7, Shah Alam, semalam (Sabtu, 1 April 2023) sehingga mencetuskan suasana panik dengan ada pengunjung yang dilapor hampir pengsan.

Beberapa petugas keselamatan, termasuk anggota Rela juga turut cedera ketika mengawal orang ramai yang menyerbu kedai pakaian itu, setelah pengumuman jualan bonanza murah koleksi terkenal.

Menurut komen dalam talian, jenama pakaian yang mengkhusus dalam fesyen Muslimah sedia pakai dan mempunyai beberapa cawangan di seluruh Malaysia menawarkan peluang terhad kepada mereka yang datang awal untuk membeli barangan pada harga diskaun yang tinggi.

Beberapa netizen mendakwa kedai itu menjual pakaian fesyen mereka pada harga hanya RM1 untuk beberapa pelanggan pertama.

Kegilaan yang terhasil dengan cepat menjadi tidak terkawal seperti yang dikongsikan di TikTok dan Twitter, menunjukkan pelanggan terperangkap dalam kesesakan dan berebut-rebut antara satu sama lain untuk mengambil barang.

Dalam salah satu klip yang disiarkan di Twitter, yang sejak itu mendapat lebih 110,000 tontonan, pembeli menyerbu masuk ke dalam kedai sebaik sahaja pintu dibuka, menyebabkan pengawal keselamatan bergelut untuk mengawal kawalan.

Seorang pengawal dilaporkan cedera dan dilihat diiringi oleh rakan sekerja menjauhi orang ramai.

Beratus-ratus orang dilaporkan beratur selama berjam-jam di luar kedai sebelum pintu dibuka awal Sabtu, dengan beberapa orang dalam talian menyamakan pembeli yang mencari harga murah seperti “haiwan berebut makanan”.

Netizen menyelar kedai itu kerana gagal menyediakan perancangan dan pengawal keselamatan yang mencukupi.


Maszlee kaki pusing, kenapa masih jumpa Muhyiddin semasa jadi PM?

Dr Maszlee Malik didakwa membuat tuduhan tidak berasas terhadap Tan Sri Muhyiddin Yassin menerusi tulisannya dalam sebuah buku baru-baru ini kononnya dipecat kerana desakan daripada mantan Perdana Menteri (PM) itu, walhal faktanya ia berpunca daripada kedegilan dirinya sendiri.

Ketua Penerangan Armada, Mohd Ashraf Mustaqim Badrul Munir membidas bekas Menteri Pendidikan itu sudah hilang kredibiliti, malah mendedahkan Maszlee ada mengadakan perjumpaan dengan Muhyiddin selepas dilantik menjadi PM sebelum ini yang berkemungkinan mempunyai tujuan tertentu.

“Selepas Tan Sri Muhyiddin dilantik sebagai Perdana Menteri, dia (Maszlee) datang berjumpa Tan Sri Muhyiddin. Kononnya menyokong Tan Sri Muhyiddin semula.

“Pelik saya dibuatnya. Kalau dia seorang yang berprinsip dan dia yakin Tan Sri Muhyiddin yang menjadi punca dia dipaksa meletak jawatan, kenapa dia datang berjumpa Tan Sri Muhyiddin dan menyokong Tan Sri Muhyiddin pula? Ini satu perbuatan yang pelik,” kata Ashraf dalam satu kenyataan hari ini.

Ashraf membangkitkan perjumpaan Maszlee dengan Muhyiddin tersebut yang berkemungkinan mempunyai tujuan tertentu.

“Melainkan dia datang berjumpa kerana ada tujuan tertentu. Maklumlah pada masa itu Ahli-Ahli Parlimen sedang sibuk menuntut jawatan itu dan ini dalam GLC (syarikat berkaitan kerajaan).

“Adakah ini sebabnya? Saya tidak mahu menuduh,” katanya lagi.

Maszlee juga tidak layak bercakap mengenai soal integriti dan prinsip kerana beliau sendiri juga beberapa kali membuat keputusan yang dilihat ‘flip flop’ atau tidak konsisten, malah bertindak meninggalkan parti Pejuang yang diasaskannya bersama Tun Dr Mahathir Mohamad.

“Tak lama selepas itu, dia buat pusingan-u sekali lagi. Dia tinggalkan Tan Sri Muhyiddin dan masuk parti Pejuang bersama Tun Dr Mahathir. Dia dilantik sebagai Ahli Jawatankuasa Penaja Parti Pejuang.

“Tetapi ketika Datuk Seri Anwar Ibrahim heboh mendakwa dia ada “strong, convincing and formidable majority”, dia buat pusingan-u sekali lagi. Dr Maszlee yang pada ketika itu masih AJK Penaja Parti Pejuang telah menandatangani Akuan Bersumpah menyokong Anwar Ibrahim sebagai Perdana Menteri.

“Tindakan dia menyokong Anwar adalah bercanggah dengan pendirian parti Pejuang. Akhirnya dia meninggalkan parti itu dan menjadi Ahli Parlimen bebas,” kata Ashraf lagi.

Mengambilkira perjalanan politik dan keputusan yang tidak konsisten, Ashraf berkata Maszlee sepatutnya cermin dirinya terlebih dahulu sebelum mengakui dirinya seorang yang berprinsip ataupun tidak.

“Saya minta maaf. Saya perhati perjalanan politik Dr Maszlee. Masih belum jauh perjalanannya.

“Tetapi saya nampak jelas kekaburan ‘prinsip’ Dr Maszlee. Adakah dia seorang yang berprinsip atau hanya seorang opportunis?” katanya lagi.


PRN Johor: 87 peratus keluar undi awal

Sebanyak 87 peratus atau 18,625 pengundi awal pada Pilihan Raya Negeri (PRN) Johor menjalankan tanggungjawab masing-masing sejak pusat pembuangan undi dibuka jam 8 pagi tadi.

Setiausaha Suruhanjaya Pilihan Raya (SPR) Malaysia Datuk Ikmalrudin Ishak pengundi awal itu membabitkan anggota tentera dan pasangan, serta anggota polis dan anggota Pasukan Gerakan Am (PGA).

“SPR merakamkan ucapan tahniah dan syabas kepada semua Pegawai Pengurus Pilihan Raya dan pasukan kerana telah menjalankan tanggungjawab dengan amat baik pada hari ini,” katanya dalam kenyataan hari ini.

SPR sebelum ini, memaklumkan sebanyak 63 pusat mengundi membabitkan 83 saluran dibuka bermula 8 pagi tadi bagi proses pengundian awal PRN Johor.

Sebanyak 29 pusat mengundi awal  ditutup jam 12 tengah hari tadi, dengan lapan lagi ditutup jam 2 petang, manakala 26 pusat mengundi awal lagi ditutup jam 5 petang.

Hari mengundi penuh PRN Johor akan dilaksanakan pada 12 Mac ini yang akan melibatkan kira-kira 2.57 juta pengundi biasa.

Seramai 239 calon bertanding merebut 56 kerusi pada PRN kali ini.

Sementara itu, jurucakap polis Johor berkata antara sebab peratusan mengundi tidak mencapai 100 peratus ialah:

Keseluruhannya tahap keselamatan semasa proses pengundian awal dalam suasana aman dan lancar serta terkawal tanpa sebarang insiden.


‘Kita tidak perlukan maharaja di P.Pinang’ : ADUN DAP

Ada seseorang yang bermaharajalela di Pulau Pinang hingga boleh membuat keputusan sesuka hatinya, dakwa seorang Ahli Dewan Undangan Negeri (ADUN) DAP yang digugurkan pada pilihan raya negeri (PRN), 12 Ogos ini.

ADUN Bagan Dalam, Satees Muniandy melabel ‘seseorang’ itu sebagai ‘maharaja’ dan mendakwa individu itu berkuasa penuh untuk menentukan senarai calon DAP bagi PRN Pulau Pinang.

“Senarai yang dikeluarkan bukan keputusan (DAP) negeri. Ini adalah keputusan seorang dan keperluan seseorang itu. Peremajaan itu bagus tapi jangan jadikan ia ‘alasan’ untuk buat apa yang maharaja itu mahu.

“Setakat ini pencapaian Pulau Pinang membanggakan tetapi itu bukan alasan untuk kita benarkan mana-mana diktator bermahrajalela di Pulau Pinang. Kita ada demokrasi di Pulau Pinang, kita tidak perlukan maharaja di Pulau Pinang,” katanya pada satu sidang media, hari ini.

Semalam, DAP mengumumkan 19 calon bagi PRN Pulau Pinang, dengan 10 penyandang dikekalkan, tujuh ADUN digugurkan di mana lima daripadanya adalah exco negeri.

Menurut Satees yang baru satu penggal menjadi wakil rakyat, beliau ‘dipotong’ daripada menjadi calon kerana tidak berada dalam kem maharaja tersebut.

“Saya bukan dalam kem maharaja jadi saya kena ‘potong’ tapi saya nak beritahu maharaja, anda tidak akan selamanya jadi maharaja. Rakyat Pulau Pinang tidak bodoh

“(Boleh namakan maharaja itu?) Anda tahu siapa, tapi pada masa ini saya nak namakannya maharaja dulu…Dia akan merosakkan Pulau Pinang sebab dia dibenarkan apa saja dia nak buat sesuka hati,” katanya.

Beliau turut memberitahu mungkin satu kebetulan apabila enam daripada tujuh ADUN yang menyokong kepimpinan Ketua Menteri, Chow Kon Yeow dalam satu akhbar bahasa Cina sebelum ini digugurkan.

Satees  secara sinis sempat berkata meski berprestasi cemerlang sepanjang bergelar wakil rakyat namun dia terlupa untuk ‘membodek’ bagi memastikan dirinya kekal sebagai calon.

“Walaupun prestasi bagus tetapi saya rasa saya telah tertinggal satu perkara dalam lima tahun ini yang mungkin menyebabkan saya tidak terpilih sebagai calon.

“Saya tidak bawa kereta Vellfire dan bawa seorang pemimpin pergi sana sini dan saya tidak bawakan beg untuk seorang pemimpin itu.

“Saya tidak tahu itu adalah kriteria untuk dipilih sebagai calon. Kalau saya tahu pun tak mungkin saya akan buat, kita semua ada maruah diri,” katanya.

Tambahnya, “mereka boleh kata ini peremajaanlah…saya 38 tahun, calon-calon yang dipilih untuk bertanding di Bagan Dalam 45 dan di Perai 61 tahun.”


SRC dapat perintah halang Najib pindah, lupus aset hingga RM42 juta

SRC International Sdn Bhd dan sebuah anak syarikatnya memperoleh perintah injunksi mareva daripada Mahkamah Tinggi di sini untuk menghalang bekas Perdana Menteri Datuk Seri Najib Tun Razak daripada memindahkan atau melupuskan mana-mana asetnya bernilai sehingga RM42 juta.

Perintah itu dikeluarkan oleh Pesuruhjaya Kehakiman Datuk Mohd Arief Emran Arifin pada satu prosiding dalam talian hari ini selepas membenarkan permohonan SRC dan Gandingan Mentari Sdn Bhd yang merupakan plaintif pertama dan kedua dalam saman SRC ke atas Najib selaku defendan.

Injunksi mareva merupakan perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan, lapor Bernama.

Mahkamah mengarahkan Najib, 68 supaya tidak mengalih, melupus, mengendali atau mengurangkan nilai asetnya di dalam dan di luar Malaysia bernilai sehingga RM42 juta, sehingga keputusan akhir saman itu dikeluarkan.

Selain daripada itu mahkamah juga mengarahkan Ahli Parlimen Pekan itu mendedahkan kepada peguam SRC (plaintif) secara bertulis aset beliau di dalam atau di luar Malaysia bernilai sehingga RM42 juta dalam tempoh 30 hari selepas perintah itu diserahkan kepada Najib.

Bekas perdana menteri itu juga dibenarkan mengeluarkan dan membelanjakan wang daripada sebuah akaun bank atau sumber lain tidak melebihi RM100,000 sebulan untuk perbelanjaan sara hidup dan guaman yang mahkamah ini menyatakan ia adalah termasuk perintah injunksi mareva sementara diperoleh 1Malaysia Development Bhd (1MDB).

Mohd Arief Emran juga menetapkan pengurusan kes pada 13 Mei depan.

Seorang peguam daripada Tetuan Rosli Dahalan Saravana Partnership yang mewakili SRC ketika dihubungi mengesahkan keputusan mahkamah itu.

SRC International Sdn Bhd dan Gandingan Mentari Sdn Bhd diwakili peguam M Nagarajah, Syafinaz Vani, Clament Tay, Lisa Yong daripada Tetuan Rosli Dahlan Saravana Partnership sementara Muhammad Farhan Shafee dan Thilagan Mehanathan daripada Tetuan Shafee & Co mewakili Najib.

Pada 8 Feb, 1MDB dan anak syarikatnya Global Diversified Investment Company Limited (sebelum ini dikenali sebagai 1MDB Global Investments Limited memperoleh perintah injunksi mareva daripada Mahkamah Tinggi di sini untuk menghalang Najib daripada melupuskan atau mengurangkan nilai mana-mana asetnya di Malaysia sehingga US$681 juta.

Bagaimanapun pada 18 Februari, Najib memfailkan permohonan untuk mengetepikan injunksi mareva itu. Pendengaran permohonan itu ditetapkan pada 6 Mei depan.

Pada 28 Julai 2020, Mahkamah Tinggi menjatuhkan hukuman penjara 12 tahun dan denda RM210 juta ke atas Najib selepas beliau didapati bersalah menyelewengkan RM42 juta dana SRC. Kes ini dalam peringkat rayuan di Mahkamah Persekutuan selepas Mahkamah Rayuan mengekalkan sabitan dan hukuman oleh Mahkamah Tinggi.


Peja tetap pertahan Tambun, tidak gentar lawan Anwar

Penyandang Parlimen Tambun Datuk Seri Ahmad Faizal Azumu sekali lagi mengulang pendiriannya untuk kekal bertempur di kerusi itu pada Pilihan Raya Umum ke-15 (PRU-15), 19 November nanti.

Meskipun dijangka bakal berdepan dengan ketua pembangkang yang juga calon Perdana Menteri Pakatan Harapan, anak jati Tambun itu tetap bertekad untuk terus mempertahankan kerusi yang dimenanginya pada PRU-14 lalu.

“Saya tidak akan lari ke mana-mana, saya akan kekal (bertanding) di situ (Parlimen Tambun) walau badai taufan datang melanda.

“Yang penting bukan sebab (Datuk Seri) Anwar Ibrahim, bukan sebab Peja (Ahmad Faizal). Yang pentingnya adalah rakyat,” katanya yang juga Timbalan Presiden Bersatu ketika ditemui pada Majlis Penutup Forum Eksekutif Muda Global 2022 (FEMG22) di Putrajaya, hari ini.

Sebelum ini  dalam responsnya terhadap pengumuman Anwar yang juga Pengerusi PH untuk bertanding di Tambun, Ahmad Faizal menegaskan tetap akan mempertahankan kerusi itu.

Pengumuman Anwar itu sekali gus mengesahkan beliau melepaskan kawasan disandangnya, Port Dickson yang dimenangi dengan majoriti 23,560 undi dalam Pilihan Raya Kecil (PRK) Port Dickson pada 13 Oktober 2018 sebaik menerima pengampunan diraja sejurus PH membentuk kerajaan pada PRU-14.

Sebelumnya, Ahmad Faizal yang bertanding atas tiket PH pada RU-14 menggunakan logo PKR menang dalam pertembungan tiga penjuru menentang calon Barisan Nasional (BN) dan PAS  dengan 38,661 undi (majoriti 5,320 undi).


Banjir: Hampir 100 peratus ketua isi rumah terima BWI

Agensi Pengurusan Bencana Negara (NADMA) memaklumkan hampir 100 peratus ketua isi rumah (KIR) yang berpindah ke pusat pemindahan sementara (PPS) ketika banjir gelombang pertama sudah menerima bayaran Bantuan Wang Ihsan (BWI).

Dalam kenyataan hari ini NADMA berkata bagi kejadian banjir melibatkan gelombang kedua pula, bayaran BWI telah diagihkan kepada 1,120 (19.3 peratus) KIR yang berpindah ke PPS, lapor Bernama.

“Sejumlah 96.9 peratus KIR yang berpindah ke PPS bagi banjir gelombang pertama menerima bayaran BWI manakala bagi KIR yang tidak berpindah ke PPS, 34,227 (45.9 peratus) telah menerima agihan BWI.

“Selain itu, bagi KIR yang tidak berpindah ke PPS membabitkan banjir gelombang kedua pula seramai 1,063 (23.7 peratus) telah menerima bayaran BWI,” menurut kenyataan itu.

Menurut NADMA, berhubung kerja-kerja pembersihan sisa banjir, 96.18 peratus kerja pembersihan selesai bagi fasa satu melibatkan enam negeri dan 99 peratus bagi fasa dua membabitkan dua negeri iaitu Negeri Sembilan dan Melaka.

Dalam pada itu, agensi itu memaklumkan setakat 12 tengah hari, tiga negeri dilaporkan masih terkesan dengan banjir melibatkan tiga daerah di Johor manakala Melaka dan Sarawak masing-masing satu daerah.

Kenyataan itu memaklumkan 766 orang daripada 216 KIR direkodkan sedang berlindung di 19 PPS, dengan Sarawak semalam dilaporkan mengaktifkan PPS pertama negeri iaitu di Dewan Kampung Jeriah, Sibu menempatkan 46 orang daripada lima keluarga.

Selain itu, kenyataan itu memberitahu Jabatan Mineral dan Geosains Malaysia memaklumkan tiada pertambahan kejadian tanah runtuh direkodkan di Negeri Sembilan dan Sarawak, menjadikan jumlah keseluruhan kejadian tanah runtuh sepanjang monsun timur laut (MTL) 2021/2022 di seluruh negara kekal 271.


Lebuh raya menghala ke KL sesak, orang ramai mula pulang selepas hari raya

Aliran trafik di lebuh raya utama menghala ke ibu kota mengalami kesesakan teruk berikutan pertambahan jumlah kenderaan susulan warga kota mula pulang ke rumah masing-masing selepas bercuti di kampung halaman sempena Hari Raya Aidilfitri.

Menurut jurucakap Lembaga Lebuhraya Malaysia (LLM) setakat pukul 10 malam tadi, di bahagian utara, trafik menghala ke Kuala Lumpur di Projek Lebuhraya Utara Selatan (PLUS) dilaporkan sesak di Alor Setar sehingga Sungai Petani Selatan, Kedah, dan di Perak kesesakan berlaku di Bukit Merah menuju ke Changkat Jering, Bukit Berapit menuju ke Terowong Menora, Ipoh ke Gopeng dan Tapah ke Sungkai, lapor Bernama.

“Di selatan pula trafik di lebuh raya PLUS dilaporkan sesak di Johor dari Pagoh ke Jasin, Melaka dan Simpang Ampat ke Seremban, Negeri Sembilan, bagi trafik dari arah pantai timur menghala ke ibu kota trafik sesak di laluan Karak menuju ke Bentong sehingga ke Lentang, trafik juga sesak di Plaza Tol Gombak menuju ke Kuala Lumpur,” katanya ketika dihubungi Bernama.

Bagi arah ke utara, trafik di lebuh raya PLUS dari Tapah ke Ipoh, Terowong Menora ke Bukit Berapit dan Bandar Baharu ke Jawi mengalami kesesakan sementara arah ke selatan kesesakan berlaku dari Pagoh ke Yong Peng dan Simpang Renggam ke Kulai.


Menara masjid 169 tahun dipanah petir

Beberapa jemaah di Masjid Jamek Datuk Andak Kampung Serkam Pantai di Jasin, terselamat daripada terkena serpihan batu konkrit puncak menara, yang terjatuh di ruang solat utama masjid berusia 169 tahun itu akibat dipanah petir awal pagi ini.

Timbalan pengerusi masjid berkenaan, Zakaria Abu Bakar berkata kejadian pada kira-kira pukul 6.45 pagi itu berlaku semasa beliau bersama imam dan beberapa jemaah sedang meneruskan aktiviti mengaji dan berwirid selepas lebih 30 jemaah lain beredar dari ruangan berkenaan sesudah menunaikan solat Subuh.

Bercakap kepada pemberita di sini hari ini beliau berkata pada mulanya mereka terdengar dentuman guruh kuat serta sedikit gegaran yang disusuli dengan bekalan elektrik terputus, dan kemudian barulah tempias air hujan mulai terasa selepas puncak menara itu disambar petir.

Bagaimanapun katanya beliau amat bersyukur kerana tiada kecederaan yang menimpa mana-mana jemaah dalam kejadian itu.

Sementara itu salah seorang penduduk, Mohd Sufian Hashim, 43, berkata selepas solat Subuh beliau berada di rumahnya dan secara kebetulan menyaksikan kejadian itu menerusi tingkap rumahnya yang berhampiran dengan masjid.

“Saya terdengar dentuman yang sangat kuat dan kali kedua saya dari jauh ternampak petir memanah puncak menara masjid menyebabkan percikan api dan mengeluarkan kepulan asap,” katanya. – Bernama


Keganasan rejim Israel meningkat di bawah Perdana Menteri baharu

Keganasan rejim Zionis Israel terhadap rakyat Palestin semakin memuncak sejak kerajaan baharu ditubuhkan dengan Naftali Bennett sebagai Perdana Menterinya, kata Kementerian Luar Palestin.

Terdapat keganasan yang lebih besar dan banyak oleh penjajah Israel terhadap rakyat Palestin sejak pemerintah Israel yang baharu menjalankan tugas, kata kementerian itu dalam satu kenyataan.

Kementerian itu memaklumkan bahawa serangan pendatang haram Yahudi terhadap rakyat Palestin meningkat di bawah pemerintahan baharu, termasuk serangkaian tindakan oleh pasukan keselamatan Israel (IDF) dan pendatang di Tebing Barat dan Baitulmaqdis.

Minggu lalu, perjanjian gabungan baru antara lapan parti Israel ditandatangani dengan Naftali Bennett, pemimpin Parti Yamina sayap kanan, menjadi Perdana Menteri selama dua tahun diikuti oleh pemimpin parti sekutu, Yair Lapid selama dua tahun lagi.

Kenyataan itu juga mengkritik pentadbiran Amerika Syarikat (AS) kerana gagal memberi tekanan kepada Israel untuk menghentikan pencerobohan.

“Pentadbiran AS dan beberapa pihak antarabangsa lebih suka berdiam diri daripada memberikan tekanan kepada pemerintah Israel yang baharu untuk menghentikan pencerobohan,” kata kenyataan itu.

Kementerian Luar Palestin turut mengecam rancangan majlis penempatan Israel untuk mengadakan demonstrasi di Tebing Barat yang diduduki secara haram, terhadap apa yang mereka gambarkan sebagai pengembangan Palestin di kawasan C, sambil menambah bahawa Israel akan bertanggungjawab sepenuhnya atas serangan pendatang Yahudi dan IDF terhadap rakyat Palestin.

Di bawah Perjanjian Oslo 1995 antara Israel dan Pertubuhan Pembebasan Palestin (PLO), Tebing Barat, termasuk Baitulmaqdis Timur, dibahagikan kepada tiga bahagian – Kawasan A, B, dan C – dengan kawasan C di bawah kawalan pentadbiran dan keselamatan Israel hingga perjanjian status akhir dicapai dengan rakyat Palestin.

Minggu lalu, Bennett mengatakan kerajaannya akan menyokong pembinaan penempatan di semua kawasan di Tebing Barat yang diduduki, termasuk kawasan yang diklasifikasikan sebagai kawasan C. – Agensi


Peralihan fasa, kelonggaran terbaharu: Apa anda perlu tahu

Mesyuarat Jawatankuasa Khas Pengurusan Pandemik hari ini bersetuju membenarkan peralihan fasa bagi negeri-negeri berikut berkuat kuasa pada 18 Oktober 2021:

a) Kelantan, Perak, Pulau Pinang, Sabah dan Kedah daripada Fasa 2 kepada Fasa 3; dan

b) Melaka dan Lembah Klang (Putrajaya, Kuala Lumpur dan Selangor) daripada Fasa 3 kepada Fasa 4.

Peralihan fasa ini mengikut garis panduan yang ditetapkan Pelan Pemulihan Negara (PPN) dan peratusan kadar vaksinasi lengkap populasi dewasa.

Dengan peralihan fasa bagi negeri-negeri berkenaan, Malaysia secara keseluruhannya kini beralih ke Fasa 3.

Prosedur operasi standard (SOP) bagi negeri-negeri yang memasuki Fasa 3 dan 4 boleh dilayari di laman sesawang rasmi Majlis Keselamatan Negara (MKN) www.mkn.gov.my.

Kelonggaran SOP

Selain itu, antara ketetapan lain yang turut diputuskan hari ini ialah:

1) Operasi Rehat dan Rawat (R&R) di semua lebuh raya dalam negara dibenarkan beroperasi penuh 24 jam bermula esok, 16 Oktober 2021;

2) Kenderaan e-hailing dibenar mengambil penumpang berdasarkan kapasiti tempat duduk kenderaan bagi semua fasa PPN bermula esok, 16 Oktober 2021;

3) Pengurangan tempoh perintah pengawasan dan pemerhatian bagi pengembara dari luar negara berkuat kuasa pada Isnin, 18 Oktober 2021, iaitu:

a) Tempoh kuarantin 7 hari di rumah (jika sesuai) atau stesen kuarantin bagi pengembara dengan vaksinasi lengkap, dan

b) Tempoh kuarantin 10 hari di stesen kuarantin bagi pengembara tiada atau tidak lengkap vaksinasi;

4) Pengurangan tempoh perintah pengawasan dan pemerhatian bagi kontak rapat juga berkuat kuasa pada Isnin, 18 Oktober 2021, iaitu:

a) Tempoh kuarantin 7 hari di rumah bagi mereka yang lengkap divaksinasi, dan

b) Tempoh kuarantin 10 hari di rumah bagi mereka yang tiada atau tidak lengkap divaksinasi;

5) Pembukaan perkhidmatan pusat siber dan kafe siber dipersetujui dengan penyelarasan kapasiti seperti berikut berkuat kuasa 17 Oktober 2021, iaitu:

a) 80 peratus kapasiti bagi Fasa 3, dan

b) 100 peratus bagi Fasa 4;

6) SOP pelaksanaan pelancongan ke luar negeri bagi tujuan umrah yang telah dibentangkan di Mesyuarat Kumpulan Kerja Teknikal Pengurusan Pandemik bertarikh 27 September 2021 diwartakan selaras dengan pengumuman kebenaran rentas negeri dan negara bermula 11 Oktober 2021. Sehubungan itu, jemaah dibenar mengerjakan umrah selaras dengan keputusan memansuhkan keperluan MyTravelPass untuk ke luar negara. Kebenaran ini berkuat kuasa 18 Oktober 2021.

7) Meeting, Incentives, Conventions and Exhibitions (MICE) dibenarkan di negeri-negeri Fasa 3 PPN secara bersemuka, melibatkan individu yang telah lengkap divaksin berkuat kuasa 18 Oktober dengan syarat-syarat seperti berikut:

a) Melaksanakan ujian saringan Covid-19 melalui kaedah saliva test atau RTK-Antigen,

b) Mematuhi penjarakan sosial,

c) Memakai pelitup muka, dan

d) Kapasiti 50 peratus mengikut ruang.

Negeri dan fasa pemulihan negara.

Pelaksanaan Protokol Test and Release (T&R)

Mesyuarat bersetuju untuk melaksanakan program rintis protokol test and release dengan syarat perjalanan atau itinery yang ketat dan terhad bagi lawatan rasmi kepada kumpulan pengembara yang dikenal pasti iaitu:

Pelaksanaan program rintis ini akan berkuat kuasa 18 Oktober 2021 dan akan diperluaskan kepada pengembara perniagaan dalam waktu terdekat.

Antara syarat yang dikenakan adalah:

Syarat-syarat ini terhad kepada pengembara yang tiba dari negara yang berisiko rendah sahaja. Syarat ini juga terpakai kepada individu yang lengkap divaksin.


Jangkitan baharu Covid-19 turun kepada 4,000 lebih

Jangkitan kes Covid-19 turun hari ini selepas Kementerian Kesihatan (KKM) melaporkan sebanyak 4,239 kes baharu dikesan.

Jumlah kes kumulatif kini berjumlah 2,623,816.

Jangkitan baru yang dilaporkan hari ini adalah yang terendah dalam 196 hari, iaitu sejak 16 Mei.

Jumlah kemasukan hospital di seluruh negara bagi tujuh hari lepas telah menurun sebanyak 4.6 peratus berbanding tujuh hari sebelumnya.

Pecahan mengikut negeri untuk semalam (Nov 27) di mana 5,097 kes baru dilaporkan, adalah seperti berikut:

Selangor (1,503)
Kedah (459)
Sabah (438)
Kelantan (430)
Johor (337)
Kuala Lumpur (330)
Pahang (329)
Perak (231)
Pulau Pinang (227)
Negeri Sembilan (204)
Melaka (177)
Terengganu (171)
Sarawak (137)
Putrajaya (69)
Perlis (33)
Labuan (22)


Anwar patut prihatin penderitaan rakyat mahukan simpanan KWSP

Perdana Menteri yang juga Menteri Kewangan, Datuk Seri Anwar Ibrahim dibidas kerana tidak bersikap praktikal dan gagal memahami penderitaan rakyat, apabila tidak membenarkan pengeluaran caruman Kumpulan Wang Simpanan Pekerja (KWSP) secara bersasar.

Presiden Persekutuan Hak Asasi Manusia Global (GHRF), S Shashi Kumar berkata mereka memahami pengeluaran caruman itu adalah sementara, tetapi ketika ini langkah itu adalah jalan penyelesaian sementara.

Menurutnya keputusan kerajaan Pakatan Harapan-Barisan Nasional (PH-BN) untuk tidak membenarkan pengeluaran caruman KWSP secara bersasar adalah amat dikesali.

“PM begitu bimbang bercakap tentang persaraan, tetapi apa yang berlaku apabila kamu berdepan tindakan undang-undang kerana tidak membayar pinjaman dan terpaksa membayar keseluruhan faedah persaraan kamu untuk menyelesaikan tuntutan terhadap kamu, dengan faedah tambahan apabila mencapai umur 55 tahun?

“Kami faham pengeluaran KWSP adalah penyelesaian sementara, tetapi pada ketika ini, ia membolehkan seseorang itu merancang masa depan mereka pada masa depan, dan meringankan beban mereka sementara kerajaan mencari penyelesaian kekal untuk perkara itu,” katanya dalam satu kenyataan hari ini, lapor Mkini.

Shashi mengulas pembentangan Belanjawan 2023 semalam apabila Anwar mengumumkan kerajaan akan menambah caruman simpanan KWSP sebanyak RM500 kepada ahli yang mempunyai simpanan kurang RM10,000 dalam akaun satu.

Jumlah itu, kata perdana menteri, akan memanfaatkan sehingga dua juta pencarum KWSP berumur 40 hingga 54 tahun.

Mengulas lanjut, Shashi berkata kos sara hidup terus meningkat dan rakyat menghadapi kesukaran untuk menguruskan perbelanjaan serta menyelesaikan hutang mereka pada masa yang sama.

“Adalah tidak wajar atau tidak adil untuk PM mengatakan sekiranya pengeluaran KWSP dibenarkan, caruman RM500 oleh kerajaan kepada pencarum yang mempunyai akaun di bawah RM10,000 adalah tidak mungkin.

“PM perlu lebih praktikal dalam memahami penderitaan, rayuan dan tangisan rakyat,” katanya.

Pada 17 Feb, GHRF bersama NGO Pertubuhan Gagasan Inovasi Rakyat Malaysia (PGIRM) dan Persatuan Pengguna Islam (PPIM), menyerahkan memorandum kepada Jabatan Perdana Menteri, menggesa kerajaan membenarkan satu lagi pusingan pengeluaran KWSP.

Bajet 2023: Beraya tanpa duit KWSP


SPR akan bentang pindaan Undi18 selepas dapat perkenan Agong

Dua pindaan peraturan pilihan raya berkaitan kelayakan umur pengundi 18 tahun dan pendaftaran pemilih secara automatik akan dibentang dalam masa terdekat di Parlimen.

Suruhanjaya Pilihan Raya (SPR) mengumumkan pindaan tersebut selepas mendapat perkenan Yang di-Pertuan Agong, kata Setiausahanya, Datuk Ikmalrudin Ishak.

Ikmalrudin dalam satu kenyataan, berkata ia membabitkan pindaan kepada perundangan subsidiari berkaitan pilihan raya iaitu Peraturan-Peraturan Pilihan Raya (Pendaftaran Pemilih)(Pindaan) 2021 dan Peraturan-Peraturan Pilihan Raya (Penjalanan Pilihan Raya)(Pindaan) 2021.

“SPR ingin memaklumkan bahawa Seksyen 3(a) dan (b) Akta Perlembagaan (Pindaan) 2019 berhubung dengan pindaan umur kelayakan pengundi 18 tahun dan pendaftaran pemilih secara automatik diwartakan pada 1 Disember 2021 sebagai P.U.(B) 615/2021 yang akan berkuat kuasa pada 15 Disember 2021 selepas mendapat perkenan daripada Seri Paduka Baginda Yang di-Pertuan Agong.

“SPR juga ingin memaklumkan bahawa pindaan kepada perundangan subsidiari berkaitan pilihan raya iaitu Peraturan-Peraturan Pilihan Raya (Pendaftaran Pemilih)(Pindaan) 2021 dan Peraturan-Peraturan Pilihan Raya (Penjalanan Pilihan Raya)(Pindaan) 2021 sudah diwartakan pada 30 November 2021 sebagai P.U.(A) 433/2021 dan P.U.(A) 434/2021.

“Ia akan berkuat kuasa pada 15 Disember ini selepas mendapat perkenan daripada Seri Paduka Baginda Yang di-Pertuan Agong berdasarkan Seksyen 17 Akta Pilihan Raya 1958,” katanya.

Terdahulu, media melaporkan pendaftaran secara automatik pemilih berusia 18 tahun ke atas sudah diwartakan dan berkuat kuasa pada 15 Disember ini.

Pindaan Perlembagaan yang diwartakan pada 25 November lalu itu mendapat perkenan daripada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menetapkan tarikh 15 Disember sebagai tarikh mula berkuat kuasa.

Sebelum ini, cadangan pindaan itu sudah diluluskan pada mesyuarat kedua sesi kedua Parlimen ke-14 pada Julai 2019, namun tidak dilaksanakan.


Agong titah 30 MP BN datang menghadap, yang datang cuma 3

Hanya tiga pimpinan tertinggi Barisan Nasional (BN) datang mengadap Yang di-Pertuan Agong Al-Sultan Abdullah Ri’ ayatuddin Al-Mustafa Billah Shah di Istana Negara, pagi ini.

Pengerusi BN, Datuk Seri Ahmad Zahid Hamidi dan Setiausaha Agungnya, Datuk Seri Dr Zambry Abdul Kadir kelihatan tiba pada jam 10.44 pagi.

Mengikut laporan media, Timbalan Pengerusi BN, Datuk Seri Mohamad Hasan juga telah memasuki istana dan masing-masing kelihatan meninggalkan Istana Negara kurang sejam kemudian.

Semalam, susulan kemelut pembentukan kerajaan baharu dan pelantikan perdana menteri Agong menitahkan 30 Ahli Dewan Rakyat daripada Barisan Nasional menghadap secara individu di Istana Negara, 10.30 pagi ini namun malam tadi BN meminta sesi itu ditangguhkan.

Pagi tadi sehingga jam 10.15 pagi, media melaporkan tidak melihat mana-mana kelibat Ahli Parlimen BN tiba di Istana Negara untuk tujuan tersebut.

Sementara itu, turut kelihatan pemimpin-pemimpin parti gabungan Sarawak tiba di Istana Negara secara serentak pagi ini untuk mengadap Agong.

Mereka ialah Datuk Seri Richard Riot dari Parti Rakyat Bersatu Sarawak (SUPP), Datuk Aaron Ago Dagang dari Parti Rakyat Sarawak (PRS) serta Datuk Seri Fadillah Yusof dan Datuk Seri Alexander Nanta Linggi dari Parti Pesaka Bumiputera Bersatu (PBB).


Perlis benarkan imarah masjid tanpa terikat status vaksinasi

Majlis Agama Islam dan Adat Istiadat Melayu Perlis (MAIPs) membenarkan jemaah di negeri itu menyertai aktiviti pengimarahan masjid tanpa terikat dengan status vaksinasi, susulan negara memasuki Fasa Peralihan Ke Endemik bermula 1 April ini.

Raja Muda Perlis Tuanku Syed Faizuddin Putra Jamalullail bertitah kanak-kanak juga dibenarkan hadir menunaikan solat dan mengikuti aktiviti pengimarahan masjid, namun larangan tetap dikenakan terhadap individu yang dijangkiti atau disyaki dijangkiti Covid-19.

“Mereka yang mempunyai gejala seperti demam, sesak nafas, sakit tekak dan sebagainya kekal dilarang untuk hadir ke masjid,” titah baginda menerusi satu kenyataan dikeluarkan MAIPs hari ini.

Tuanku Syed Faizuddin yang juga Yang Dipertua MAIPs bertitah jemaah turut dibenarkan menuaikan solat tanpa penjarakan fizikal, tetapi bagi aktiviti lain seperti kuliah agama masih diteruskan mengikut prosedur operasi standard (SOP) yang sedia ada.

“Beta berharap Fasa Peralihan Ke Endemik ini menjadi permulaan baharu kepada semua untuk menempuh normalisasi pasca-COVID nanti,” titah baginda lapor Bernama.


1,302 kes baharu positif COVID-19, empat kematian

Sebanyak 1,302 kes positif COVID-19 baharu dan empat kematian dicatat setakat tengah hari tadi, menjadikan jumlah kes aktif kini mencecah 14,380, kata Ketua Pengarah Kesihatan, Tan Sri Dr Noor Hisham Abdullah.

Katanya, 1,293 daripada kes dilaporkan itu membabitkan penularan tempatan, iaitu 840 warganegara dan 453 bukan warganegara.

Katanya, sembilan kes import yang direkodkan membabitkan tujuh rakyat tempatan dan dua warga asing.

“Sarawak mencatatkan sejumlah 426 kes baharu, diikuti Selangor dengan 256 kes, Johor (176) dan Kuala Lumpur (58).

“Perlis pula tidak mencatatkan sebarang kes positif baharu hari ini,” katanya dalam kenyataan, hari ini.

Sementara itu, Dr Noor Hisham berkata, sebanyak 169 kes kini dirawat di unit rawatan rapi (ICU) dengan 76 pesakit memerlukan bantuan pernafasan.

Beliau berkata, Kementerian Kesihatan turut merekodkan empat kematian baharu membabitkan jangkitan COVID-19 dalam kalangan warganegara, menjadikan jumlah kumulatif kematian setakat ini sebanyak 1,255 atau 0.37 peratus daripada jumlah keseluruhan kes.

Selain itu, seramai 1,127 pesakit kini sembuh menjadikan sejumlah 326,309 kes atau 95.4 peratus daripada mereka yang dijangkiti kini pulih.


Berunding dengan DAP, Zahid juga kena ambil tindakan terhadap Rauf

Tindakan tegas perlu dikenakan terhadap Pengerusi Badan Perhubungan UMNO Melaka, Datuk Seri Ab Rauf Yusoh kerana secara terang-terangan melanggar ketetapan parti yang menolak kerjasama dengan DAP dan Ketua Pembangkang Datuk Seri Anwar Ibrahim.

Bekas Ketua Menteri Melaka, Datuk Seri Idris Haron berkata Presiden parti, Datuk Seri Ahmad Zahid Hamidi perlu mengambil tindakan keras terhadap Rauf yang juga bekas Speaker Dewan Undangan Negeri (DUN) kerana berunding dengan DAP dan menawarkan jawatan kepada mereka atas alasan kononnya untuk menyelamatkan kerajaan pimpinan UMNO itu jatuh.

“Tindakan keras kepada ketua pemimpin UMNO negeri ini perlu diambil kerana telah melanggar janji parti yang menyatakan ‘No Anwar No DAP’, mengadakan pertemuan dengan Ketua DAP Melaka dan tawaran jawatan exco kepada mereka serta beberapa ganjaran lain.

“Tawaran ini akan diberi jika DAP Melaka bersama dengan mereka, antara tawaran lain lagi, Jawatankuasa Pembangunan dan Penyelarasan Dewan Undangan Negeri (JAPERUN) akan diserahkan kepada DAP,” katanya kepada Agenda Daily.

Ahli Dewan Undangan Negeri (ADUN) Sungai Udang itu membangkitkan isu berhubung pengakuan Rauf sebelum ini yang bertemu dengan pemimpin DAP Melaka dan meminta sokongan untuk menyelamatkan kerajaan negeri Melaka yang dipimpin UMNO itu.

Rauf mendedahkan bertemu dengan pemimpin DAP Melaka sebelum tindakan menarik sokongan empat ADUN kerajaan terhadap Ketua Menteri Datuk Seri Sulaiman Md Ali berlaku sehingga mengakibatkan DUN dibubarkan.

Bagaimanapun, Rauf menafikan dakwaan yang mengatakan rundingan dengan Pengerusi DAP Melaka, Datuk Tey Kok Kiew pada malam 3 Oktober lalu bertujuan untuk meminta ‘nyawa’ dari parti yang merupakan musuh tradisi UMNO untuk sekian lamanya.

Jelasnya, rundingan itu hanya menyentuh usaha menterjemah memorandum persefahaman (MoU) yang dimeterai pada peringkat kerajaan pusat.

Namun, Idris berkata tindakan tersebut melanggar ketetapan yang diputuskan UMNO semasa Perhimpunan Agung 2020 lalu dan menyifatkan pemecatannya dari parti tersebut sebagai tindakan terpilih,” katanya lagi.

“Siapa yang mungkiri janji sekarang? Rauf kata dia buat benda ini (perjumpaan dengan DAP) kononnya nak selamatkan UMNO. Samalah alasannya dengan saya. Tetapi tindakan kepada saya adalah tindakan terpilih,” ujar beliau.

Beliau juga mempersoalkan tindakan yang dikenakan terhadapnya tetapi bagaimana Rauf boleh pula terlepas, malah menggesa supaya Zahid juga perlu mengambil tindakan dengan mengenakan hukuman terhadap Rauf.

“Mereka melakukan kesalahan yang sama tetapi tidak dihukum. Jadi Presiden perlu tegas dalam mendepani situasi politik semasa dengan mengambil tindakan kepada Rauf.

“Jika tidak, maka tunggu sahajalah kehancuran Melaka,” katanya.

Pada Isnin lepas, Idris bersama tiga lagi ADUN kerajaan mengumumkan menarik sokongan terhadap kerajaan negeri pimpinan Sulaiman yang menyebabkannya secara automatik hilang majoriti dan kerajaan negeri tumbang.

Tiga ADUN lain tersebut adalah Datuk Nor Azman Hassan (UMNO-Pantai Kundor), Datuk Noor Effandi Ahmad (Bersatu-Telok Mas) dan Datuk Norhizam Hassan Baktee (Bebas-Pengkalan Batu).

Bagaimanapun, Rauf bertindak membubarkan DUN selepas mendapat persetujuan Yang di-Pertua Negeri Tun Mohd Ali Mohd Rustam yang menerima cadangan dibawa oleh Sulaiman.

Keptuusan tersebut memberi implikasi satu pilihan raya negeri (PRN) perlu dijalankan bagi memilih kerajaan baharu, malah pihak Suruhanjaya Pilihan Raya (SPR) juga sudah mengumumkan menerima notis pembubaran DUN.

Zahid juga sejurus berlaku krisis tersebut mengumumkan Idris dan Nor Azman digugurkan keahlian mereka berdua sebagai ahli UMNO.

Agenda Daily juga sebelum ini mendedahkan Rauf merupakan orang kepercayaan dan rapat dengan Zahid dan disebabkan pengaruh tersebut beliau cukup digeruni dikalangan pemimpin UMNO Melaka.


Najib terharu tindakan NGO syor namanya jadi PM interim

Terharu dan terima kasih kerana ambil berat terhadap dirinya, itu ungkapan Datuk Seri Najib Razak selepas namanya disyorkan sebagai Perdana Menteri (PM) interim jika kerajaan Perikatan Nasional jatuh.

Najib seolah-olah kesipuan selepas mendapat khabar berita pertubuhan bukan kerajaan (NGO) Pertubuhan Sahabat Ulul Amri Malaysia (PSUAM) yang menghantar permohonan petisyen kepada Yang di-Pertuan Agong agar memberikan pengampunan Diraja terhadap Najib yang sebelum ini disabitkan bersalah di Mahkamah Tinggi.

“Saya berterima kasih pada NGO itu sebab mengambil berat pada saya, tetapi saya tak pernah berhubung dengan mereka dan tidak diberitahu tentang petisyen mereka kepada Istana Negara pagi tadi,” katanya dalam kenyataan di Facebook.

Terdahulu, Pengerusi NGO tersebut Syed Muhammad Imran S N Syed Abdul Aziz berkata tindakan tersebut bertujuan untuk menyelamatkan negara yang sedang berdepan krisis politik dan mempunyai pengalaman memimpin negara.

“Ini peluang untuk selamatkan Malaysia,” katanya dipetik sebuah portal.

Tindakan UMNO yang tidak mencalonkan Najib sebagai calon PM menyebabkan kumpulan itu bertindak mengambil inisiatif sendiri.

Najib sebelum ini didapati bersalah atas tuduhan salah guna kuasa, pecah amanah jenayah dan pengubahan wang haram melibatkan dana RM42 juta daripada syarikat kerajaan SRC International Sdn Bhd.

Najib merayu terhadap sabitan itu di Mahkamah Persekutuan.

Najib juga berdepan perbicaraan lain melibatkan dana 1Malaysia Development Berhad (1MDB), pertuduhan meminda laporan audit berkaitan 1MDB selain tuntutan cukai RM1.69 billion daripada Lembaga Hasil Dalam Negeri (LHDN).

14 MP UMNO termasuk Najib diketuai Presiden UMNO, Datuk Seri Ahmad Zahid Hamidi sedang merancang bersama blok pembangkang diketuai Datuk Seri Anwar Ibrahim, serta parti kecil lain yang cuba menumbangkan kerajaan Perikatan Nasional (PN) pimpinan Tan Sri Muhyiddin Yassin ketika ini.

Setelah beberapa kali gagal untuk menumbangkan kerajaan PN, kumpulan Zahid dan Anwar dilaporkan mengutus surat terbaharu kepada Yang di-Pertuan Agong mendakwa Muhyiddin tidak mempunyai majoriti.

Sebelum ini Yang di-Pertuan Agong sudah memperkenankan rancangan Muhyiddin untuk mengemukakan usul percaya terhadap kepimpinan beliau bagi membuktikan keabsahannya sebagai Perdana Menteri yang memiliki majoriti Parlimen.

Usul itu dijangka dibentangkan pada sidang Dewan Rakyat yang bakal bermula 6 September ini.


Hentikan pengeluaran i-Citra, jangan ikut kebodohan Pemuda UMNO

Beberapa kesatuan sekerja hari ini mendesak kerajaan menghentikan pengeluaran tambahan i-Citra di bawah Kumpulan Wang Simpanan Sekerja (KWSP), sebaliknya memperkenalkan beberapa insentif lain.

Desakan itu dibuat Kongres Kesatuan Sekerja Malaysia (MTUC), Majlis Rangkaian Kesatuan Sekerja Antarabangsa Malaysia (UNI-MLC), dan Kesatuan Kebangsaan Pelaut-Pelaut Semenanjung Malaysia (NUSPM), yang mewakili jutaan ahlinya di seluruh negara.

Gesaan itu juga sekali gus dilihat meminta kerajaan dipimpin Perdana Menteri yang juga Naib Presiden UMNO, Datuk Seri Ismail Sabri Yaakob, dan Kementerian Kewangan (MoF) tidak mengikut telunjuk Pemuda UMNO yang tidak mempedulikan nasib dan masa depan pekerja.

Oktober lalu, sehari selepas Bajet 2022 diumumkan, KWSP mendedahkan seramai 6.1 juta ahli kini mempunyai baki kurang daripada RM10,000 dalam akaun mereka. Daripada jumlah itu, 3.6 juta ahli mempunyai kurang RM1,000, seterusnya menjadikan mereka lebih rentan dan tanpa perlindungan persaraan.

Ketiga-tiga pengeluaran luar biasa sebelum ini telah menyebabkan 73 peratus atau hampir tiga per empat ahli berada dalam situasi serius yang mana jumlah dana mereka tidak cukup untuk bersara, kata KWSP.

Kejatuhan dalam simpanan ini amat merisaukan ramai pihak terutamanya pencarum Bumiputera yang menjadi kumpulan paling ramai terjejas.

“Sebanyak 4.4 juta atau 54 peratus daripada pencarum bumiputera kini mempunyai simpanan kurang RM10,000 dan dua juta atau 25 peratus mempunyai wang KWSP kurang daripada RM1,000,” kata KWSP.

Namun, Ketua Pemuda UMNO, Datuk Asyraf Wajdi Dusuki dan pergerakan itu, dengan bantuan Ahli Parlimen Pekan, Datuk Seri Najib Razak, tidak mempedulikannya, sebaliknya terus memaksa kerajaan dan Mof meluluskan pengeluaran one-off RM10,000 i-Citra. Berita berkaitan

Asyraf dan kepimpinan tertinggi Pemuda yang rata-rata berkelulusan hebat, sekurang-kurangnya dari universiti di luar negara, gagal membuat pertimbangan dan penyelidikan apabila memberi alasan keperluan pencarum untuk mengeluarkan RM10,000 secara one-off itu, dengan mendakwa kononnya ia adalah kehendak rakyat.

9 Disember lalu, media melaporkan isu pengeluaran kali terakhir i-Citra berjumlah RM10,000 itu akan dibincangkan serta diperhalusi oleh Perdana Menteri bersama Menteri Kewangan Tengku Datuk Seri Zafrul Abdul Aziz.

Sementara itu menurut Bernama, ketiga-tiga kesatuan sekerja berkenaan meminta kerajaan agar tidak membenarkan lagi pengeluaran kemudahan i-Citra dan memperkenalkan insentif tambahan lain.

Pemangku Presiden MTUC, Mohd Effendy Abdul Ghani berkata ini berikutan pengeluaran kemudahan itu akan menyebabkan ahli-ahli terpaksa bekerja lebih lama demi menggantikan caruman tersebut.

Dalam kenyataan hari ini, beliau juga menyifatkan beberapa cadangan bagi membantu KWSP membina semula simpanan terbabit seperti kadar dividen yang berbeza atau memfokuskan projek bernilai tinggi, juga tidak mencukupi kerana impaknya terlalu kecil bagi mengubah keadaan sebahagian besar ahli.

Beliau yang juga Timbalan Presiden MTUC berkata kerajaan sebaliknya perlu menyediakan pelbagai tambahan bantuan termasuk bagi peniaga kecil seperti geran, pinjaman bersubsidi dan kredit yang dijadikan sebahagian daripada pakej rangsangan sama ada melalui bank atau secara terus melalui agensi kerajaan.

Gesaan sama dibuat UNI-MLC supaya pengeluaran i-Citra ditamatkan, malah berpendapat bahawa KWSP akan lari dari matlamat penubuhannya jika terus membenarkan pengeluaran secara berterusan.

Presidennya, Datuk Mohamed Shafie BP Mammal berkata ini berikutan setiap badan berkanun berkaitan dengan sistem perburuhan dan pekerjaan mempunyai matlamat penubuhan dan harus dipertahankan demi kebajikan dan perlindungan menyeluruh pekerja pada hari ini serta di masa depan.

“UNI-MLC menggesa agar KWSP menghentikan segera skim i-Citra itu dengan mengambil kira desakan banyak pihak yang berpendapat ianya tidak wajar kerana boleh menjejaskan kehidupan pekerja selepas bersara,” katanya.

Setiausaha Eksekutif NUSPM, Ikmal Azam Thanaraj Abdullah pula berkata adalah menjadi tanggungjawab kerajaan untuk membantu pekerja yang memerlukan sokongan kewangan.

“Mereka yang mempunyai masalah seperti terlewat membuat pembayaran balik hutang boleh mendapat bantuan bank dalam memberi kelonggaran dan aduan mengenai bank yang tidak memberi maklum balas pula boleh dirujuk terus kepada Bank Negara Malaysia,” katanya.

Berita berkaitan


Korban pertama akibat varian Omicron di Korea Selatan

Korea Selatan hari ini melaporkan dua korban pertama akibat daripada jangkitan varian Omicron.

Laporan agensi berita Yonhap memaklumkan ini adalah kematian pertama di negara itu melibatkan dengan varian baharu Covid-19 yang memiliki kadar kebolehjangkitan tinggi.

Pihak berkuasa kesihatan di Gwangju yang terletak di 329 selatan Seoul memaklumkan kedua-dua pesakit tersebut adalah mereka yang dijangkiti dengan varian Omicron Covid-19 sehingga meninggal dunia.

Kedua-dua mangsa yang terkorban itu berumur dalam lingkungan 90-an dan disahkan positif Covid-19 daripada hasil ujian saringan selepas mereka meninggal dunia masing-masing pada hari Isnin dan Rabu lalu.

Sebelum ini, kedua-dua mangsa dikesan positif hasil ujian saringan yang dilaksanakan di sebuah hospital penjagaan orang tua di bandar itu.

Maklumat terbaharu itu dilaporkan sebagai korban pertama melibatkan jangkitan varian membimbangkan (VOC) Omicron di Korea Selatan, tetapi pihak berkuasa kesihatan masih menyiasat punca sebenar kematian kedua-dua pesakit itu.


Pengundi muda ubah landskap politik negara?

Satu kajian daripada sebuah universiti tempatan menyatakan bahawa 61.7 peratus golongan muda hendak turun mengundi dengan apa jua cara sekali pun.

Faktor keterbukaan dan perubahan kerajaan pada 2018 telah memberi ruang untuk media lebih bebas sekali gus menarik perhatian golongan muda.

Sekiranya orang ramai masih melihat seolah-olah anak muda tidak mengambil tahu, ia merupakan satu stigma yang perlu diperbetulkan.

Ini kerana anak muda mulai sedar tentang kuasa yang diberikan oleh negara kepada golongan remaja untuk digunakan sebaiknya dalam memilih pemimpin yang berwibawa.

Dalam pada itu, perkembangan sihat dalam media sosial dapat menyaksikan penampilan wajah-wajah generasi baharu dalam iklim demokrasi negara, selain keyakinan anak muda juga sebenarnya diperoleh daripada pengaruh rakan-rakan yang sudah terlibat dengan politik.

Situasi ini mewujudkan suasana baharu dalam kalangan orang muda untuk sama-sama terlibat dan sama-sama sedar, bukan lagi sekadar menjadi penonton.

Menerusi satu hantaran sahaja di media sosial, ia mampu untuk menjadi tular apabila menyedari suara mereka lebih didengari kerana bersifat kolektif.

Ini membuktikan golongan muda ini bukan tidak mahu ambil tahu tetapi kadang-kadang mereka ini tidak diberi pendedahan yang bersifat adil, selain kadang kala anak muda melihat pendedahan yang dilakukan oleh parti politik itu bersifat berat sebelah iaitu kepentingan buat satu-satu kelompok tertentu.

Bagaimanapun, timbul persoalan adakah landskap politik negara akan berubah selepas ini terutamanya apabila Suruhanjaya Pilihan Raya (SPR) mengemas kini daftar pemilih baharu secara automatik yang menyaksikan pertambahan dalam bilangan pengundi muda?

Menurut penganalisis politik, Prof. Dr. Mohd. Azizuddin Mohd. Sani, perkara itu adalah tidak mustahil lebih-lebih lagi apabila pengundi muda atau belia berusia bawah 40 tahun kini mencatatkan lebih separuh daripada jumlah pembuang undi iaitu kira-kira 51 peratus.

“Susulan peningkatan jumlah pengundi muda ini, tidak mustahil akan berlaku perubahan besar pada landskap politik negara, malah parti-parti politik sudah pasti akan menampilkan lebih banyak calon muda untuk bertanding bagi menarik undi.

“Hasil kajian saya mendapati, kebanyakan pengundi muda cenderung untuk mengundi calon dalam lingkungan usia mereka juga atau tidak terlalu ketara jurang usia kerana merasakan lebih memahami kehendak mereka,” katanya ketika dihubungi baru-baru ini.

Menurut Mohd. Azizuddin, penguatkuasaan had umur pemilih kepada 18 tahun yang berkuat kuasa 15 Disember tahun lalu juga dijangka memberikan impak kepada kancah politik negara, namun ia tidaklah terlalu ketara memandangkan jumlahnya yang tidak terlalu besar.

“Pengundi berusia 18 tahun ini hanya kira-kira 10 peratus sahaja daripada keseluruhan jumlah pengundi iaitu dianggarkan 1.8 juta individu, jadi mereka ini akan tetap memberikan impak, namun agak minimal.

“Yang dibimbangkan adalah jika mereka tidak keluar mengundi. Mungkin tidak mengundi kerana tidak pernah mengundi atau tidak tahu yang mereka kini boleh mengundi atau juga faktor-faktor lain seperti tidak minat, latar belakang keluarga dan lain-lain,” ujar beliau.

Mohd. Azizuddin berkata, dianggarkan terdapat seramai 4.8 juta pengundi baharu yang telah didaftarkan secara automatik sehingga kini, tetapi daripada jumlah tersebut kurang daripada 30 peratus dijangkakan keluar mengundi pada PRU-15 kelak.

“Tidak mustahil juga hanya 10 peratus yang akan keluar mengundi kelak dan ini akan menjadi satu kerugian kepada negara.

“Jika mereka memang tidak mahu mengundi, tidak mengapalah kerana itu hak mereka, namun lebih rugi jika mereka tidak tahu yang mereka sudah jadi pengundi berdaftar,” katanya.

Melihat kepada kebimbangan ini, adalah penting untuk pihak-pihak seperti SPR dengan sokongan pengamal media terutamanya mengorak langkah memberikan penerangan kepada individu-individu yang tidak menyedari bahawa mereka kini sudah boleh mengundi.


Rakyat Sarawak akan terima bantuan khas jika GPS menang, kata Abang Johari

Jika Gabungan Parti Sarawak (GPS) meraih kemenangan dalam Pilihan Raya Negeri (PRN) kali ini, Ketua Menteri Sarawak Tan Sri Abang Johari Tun Openg menjanjikan rakyat negeri itu bakal menerima Bantuan Khas Sarawakku Sayang (BKSS 8.0).

Malah, Pengerusi GPS itu berkata akan juga mempertimbangkan permintaan Presiden Dewan Usahawan Bumiputera Sarawak, Datuk Abang Helmi Ikhwan berhubung kelonggaran syarat permohonan bantuan khas tersebut.

“Saya akan mempertimbangkan permintaan ini memandangkan BKSS ini adalah untuk membantu mereka yang terkesan dengan pandemik Covid-19.

“Kita akan melancarkan BKSS 8.0, harapnya selepas 18 Disember (Hari mengundi), apabila kita mendapat mandat rakyat,” katanya lapor Utusan Malaysia selepas mengadakan sesi townhall malam tadi.

Tambahnya, bilangan kes Covid-19 semakin berkurangan walaupun Sarawak masih dalam Pelan Pemulihan Negara Fasa 3.

Namun, beliau menjangkakan Sarawak akan beralih ke Fasa 4 tidak lama lagi sekali gus ekonomi negeri dapat dibuka sepenuhnya.

PRN Sarawak ke-12 akan diadakan pada 18 Disember dengan hari penamaan calon ditetapkan pada 6 Disember, manakala hari mengundi awal pula pada 14 Disember.


Rozman didakwa sebab Warisan tak nak tanda tangan MOU, kata Shafie

Presiden Warisan Datuk Seri Mohd Shafie Apdal memberitahu, dakwaan rasuah yang dikaitkan Ahli Parlimen (MP) Labuan Datuk Rozman Isli berlaku kerana parti itu tidak mahu menandatangani memorandum persefahaman (MOU) bersama Datuk Seri Ismail Sabri Yaakob seperti yang dilakukan Pakatan Harapan (PH).

Malah, beliau turut mempertikaikan tindakan Suruhanjaya Pencegahan Rasuah Malaysia (SPRM) yang melakukan pendakwaan terhadap Rozman.

“Pasal apa kes tu berlaku? Pasal kita tak sign MOU, jikalau kita sign memorandum, kemungkinan perkara tu tidak akan berlaku.

“Apa sebab berlaku perkara ni, seakan-akan ini saya katakan is no longer instrument, kita harapkan badan untuk mencegah, untuk mendidik, untuk letak negara kita ke tahap yang dihormati, disegani.

“Pada saat ini, ia kelihatan bukan lagi satu badan (seperti yang) kita nakkan,”katanya dalam laporan Malaysiakini.

Sementara itu, Free Malaysia Today turut memetik pandangan Rozman yang senada dengan Mohd Shafie.

Rozman berkata, dia didakwa selepas kerajaan gagal memujuknya untuk meninggalkan Warisan dan menyertai parti lain.

“Ini bukan perkara baru. Mereka mencubanya sejak 2020 tetapi saya tidak bimbang.

“Lagipun saya mahu memerangi kes salah guna kuasa dan rasuah. Jadi ini akan menjadi seperti ‘pengalaman langsung’ buat saya.

“Objektif pertama (mereka) ialah untuk membuatkan saya menyertai mereka. Disebabkan itu gagal, cubaan kedua adalah untuk merosakkan reputasi saya sebelum pilihan raya umum akan datang,” kata Rozman.

Rozman didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 pagi ini kerana dituduh menggunakan kedudukannya untuk menerima rasuah.

Rozman merupakan MP Labuan selama dua penggal di bawah kerusi UMNO pada 2013 dan 2018.

Bagaimanapun, dia menyertai Warisan pada 2018 apabila PH menjadi kerajaan dan Barisan Nasional (BN) kalah dalam pilihan raya umum berkenaan.


Ringgit ditutup rendah berbanding dolar

Ringgit ditutup rendah berbanding dolar AS hari ini (20 Julai 2022) walaupun jumlah perdagangan Malaysia mencatatkan pertumbuhan dua angka sebanyak 43.4 peratus tahun ke tahun pada Jun 2022 untuk mencecah paras tertinggi baharu sebanyak RM270.4 bilion, kata seorang penganalisis.

Pada 6 petang, mata wang tempatan merosot kepada 4.4500/4540 berbanding dolar AS daripada 4.4480/4510 pada Selasa, lapor Bernama.

Rakan Pengurusan SPI Asset Management Stephen Innes berkata ringgit tidak memanfaatkan angka perdagangan yang kukuh berikutan pengeksport tempatan masih enggan menjual dolar AS disebabkan mereka masih bimbang dengan peningkatan kes COVID-19 di China.

“Situasi terus tidak menentu berikutan jangkitan harian melepasi 1,000 kes, mempengaruhi prospek pertumbuhan serantau dengan dasar sifar COVID yang terus menimbulkan masalah,” katanya.

Menurut laporan, tanah besar China melaporkan 108 kes baharu COVID-19 dengan gejala dan 827 kes tanpa gejala pada Selasa.

Bagaimanapun, ringgit diniagakan bercampur-campur berbanding sekumpulan mata wang utama.

Mata wang tempatan rendah berbanding dolar Singapura kepada 3.1978/2009 daripada 3.1943/1966 pada Selasa dan merosot berbanding pound kepada 5.3498/3546 daripada 5.3478/3514 sebelum ini.

Ia meningkat berbanding yen Jepun kepada 3.2202/2233 daripada 3.2323/2347 semalam dan naik berbanding euro kepada 4.5586/5627 daripada 4.5592/5623.


Merdeka! Ramai tak pakai pelitup muka, 2,144 kes, empat kematian

Ramai yang masih lupa bahawa wabak Covid-19 masih belum reda sepenuhnya, apabila kebanyakan peserta perbarisan dan orang ramai yang hadir pada sambutan Hari Kebangsaan di Dataran Merdeka, hari ini (31 Ogos), tidak memakai pelitup muka.

Walaupun, pemakaian pelitup muka sudah tidak diwajibkan orang ramai dan penganjur sepatutnya menjaga keselamatan diri, terutama kanak-kanak, daripada jangkitan Covid-19.

Dalam gembira menyambut Hari Kemerdekaan ke-65, jangan lupa virus SAR-CoV-2 berada di sekeliling kita!

Jangkitan Covid-19 di seluruh negara dalam tempoh 24 jam semalam (Selasa, 30 Ogos) naik sedikit kepada 2,144 kes berbanding 1,946 kes yang dilaporkan pada Isnin, menurut Kementerian Kesihatan (KKM).

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,780,284 kes, dengan 4,712,915 pesakit telah sembuh, termasuk 2,549 yang pulih semalam.

Daripada jumlah jangkitan baharu semalam, 1,445 kes melibatkan individu yang telah menerima suntikan dos penggalak vaksin Covid-19, diikuti 480 kes (penerima dua dos); 206 (individu tidak divaksinasi); dan 13 kes (individu yang belum lengkap divaksinasi).

KKM juga memaklumkan sehingga kini, sebanyak 31,159 kes masih aktif, turun berbanding 31,568 yang dicatat pada Isnin. Jumlah itu termasuk, 29,784 pesakit masih menjalani kuarantin di rumah (30,163 pada Isnin); dan 15 ditempatkan di PKRC (18 pada Isnin).

Jumlah pesakit yang dirawat di hospital bagaimanapun turun sedikit kepada 1,288 semalam, berbanding 1,312 pesakit pada Isnin, dan 72 dimasukkan ke unit rawatan rapi (75 pada Isnin), dengan 50 daripadanya memerlukan alat bantuan pernafasan, kekal seperti Isnin.

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes brought in death (BID).

Empat kes kematian itu masing-masing dilaporkan di Negeri Sembilan, Pahang, Selangor, dan Kuala Lumpur (BID)

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,210 kes, termasuk 7,695 kes BID.

KKM juga memaklumkan satu kluster baharu Covid-19 dikesan di Seremban membabitkan kumpulan berisiko tinggi sebanyak 10 kes iaitu Kluster Jalan Han Hui Doong 2.

Ini menjadikan sehingga kini, 32 kluster masih aktif, daripada 7,068 kluster yang dikesan sejak awal penularan Covid-19 pada 2020 lalu.


Dua lokaliti di Perak, Sabah kena PKPD esok, Isnin

Perintah Kawalan Pergerakan Diperketatkan (PKPD) akan dilaksanakan di Kampung Orang Asli Chadak, Tanjung Rambutan, Kinta, Perak dan Kampung Mokodou, Ranau, Sabah selama 14 hari.

Ketua Pengarah Majlis Keselamatan Negara (MKN), Datuk Rodzi Md Saad, berkata PKPD di Kampung Orang Asli Chadak dan Kampung Mokodou masing-masing akan bermula esok serta Isnin ini.

Perak hari ini merekodkan 862 kes, turun berbanding 959 yang dicatatkan semalam. Tanjung Rambutan sahaja hari ini mencatatkan 39 kes baharu.

Sabah pula merekodkan 784 kes baharu hari ini turun berbanding 872 kes semalam, dengan Ranau mencatat 77 jangkitan baharu menjadikan kini terdapat 915 kes aktif di daerah itu.

Dalam kenyataan hari ini, Rodzi berkata, PKPD dilaksanakan di lokaliti terbabit setelah meneliti pembentangan Kementerian Kesihatan (KKM) mengenai penilaian risiko serta trend jangkitan Covid-19.

“Selain itu, PKPD membabitkan Kampung Orang Asli Ulu Pareh, Bentong, Pahang yang sepatutnya tamat esok akan dilanjutkan 14 hari lagi berakhir 17 Oktober,” katanya.

Menurutnya PKPD di Kampung Tamu Darat, Kota Belud, Sabah dan empat lokaliti di Pahang akan ditamatkan mengikut jadual esok.

Katanya, lokaliti berkenaan membabitkan Kampung Sungai Kabuk, Kampung Sungai Tiang serta Kampung Sungai Chohong di Lembah Bertam, Mukim Ulu Telom, Cameron Highlands, serta Kampung Orang Asli Sungai Koi, Hulu Cheka, Jerantut.

“PKPD di PASDEC Bandar Damansara, Kuantan, Pahang pula ditamatkan hari ini lebih awal dijadual pada Jumaat ini,” katanya.


Banjir lima negeri bertambah buruk, 59,482 mangsa dipindahkan

Banjir di lima negeri – Terengganu, Kelantan, Pahang, Perak dan Johor – bertambah buruk dengan jumlah mangsa yang dipindahkan ke pusat pemindahan sementara (PPS), sehingga tengah malam tadi, terus meningkat.

Berdasarkan maklumat yang dikeluarkan Pusat Kawalan Bencana Negara, Agensi Pengurusan Bencana Negara (NADMA) sehingga jam 12 tengah malam tadi (20 Disember 2022), seramai 59,482 mangsa daripada 16,310 keluarga dipindahkan ke 455 PPS.

Terengganu mencatat jumlah mangsa banjir paling ramai iaitu melibatkan 33,305 orang daripada 9,202 keluarga yang ditempatkan di 305 PPS di lapan daerah.

Di Kemaman, seramai 9,717 mangsa banjir ditempatkan di 35 PPS; diikuti Besut (7,292 mangsa/92 PPS); Hulu Terengganu (6,665 mangsa/61 PPS); Setiu (3,988 mangsa/58 PPS); Dungun (2,240 mangsa/34 PPS); Kuala Terengganu (1,406 mangsa/10 PPS); Kuala Nerus (1,017 mangsa/9 PPS); dan Marang (980 mangsa/8 PPS).

Di Kelantan, seramai 25,136 mangsa banjir daripada 6,839 keluarga dipindahkan ke 135 PPS yang dibuka di sembilan daerah.

Pasir Mas mencatat 5,322 mangsa banjir yang dipindahkan ke 22 PPS; diikuti Pasir Puteh (4,379 mangsa/16 PPS); Tumpat (4,202 mangsa/13 PPS); Kota Bharu (4,084 mangsa/24 PPS); Kuala Krai (3,051 mangsa/22 PPS); Tanah Merah (1,401 mangsa/17 PPS); Bachok (1,158 mangsa/6 PPS); Machang (1,119 mangsa/9 PPS); dan Jeli (420 mangsa/3 PPS

Di Pahang, seramai 934 mangsa daripada 235 keluarga di dua daerah dipindahkan di 11 PPS.

Kuantan mencatat jumlah paling ramai yang dipindahkan akibat banjir di Pahang iaitu melibatkan 867 mangsa dengan lapan PPS, diikuti Raub (67 mangsa/tiga PPS).

Di Johor, seramai 53 mangsa daripada 17 keluarga dipindahkan ke tiga PPS.

Di Perak pula seramai 54 mangsa daripada 17 mangsa di Hilir Perak dipindahkan ke dua PPS.

Sementara itu, amaran cuaca tahap merah dikeluarkan di mana hujan sangat lebat dan berterusan dijangka berlaku di Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai); dan Terengganu hari ini (Selasa, 20 Disember 2022).

Hujan sangat lebat dan berterusan juga dijangka berlaku di Kelantan; Terengganu; dan Pahang (Jerantut dan Kuantan) sehingga Rabu, 21 Disember 2022.


PM umum bazar Ramadan dibenar operasi tahun ini

Perdana Menteri Datuk Seri Ismail Sabri Yaakob berkata tiada sekatan akan dikenakan ke atas kegiatan ekonomi termasuk bazar Ramadan pada tahun ini.

Bagaimanapn beliau berkata prosedur operasi standard (SOP) bazar tersebut akan diperhalusi dan diumumkan apabila sampai masanya nanti, menurut laporan Bernama.

“Kita tidak akan tutup perniagaan, saya dah sebut raya ke, bulan puasa ke, pasar Ramadan ke, pasar malam ke, masih akan dibuka seperti biasa,” katanya kepada pemberita selepas menghadiri majlis Makan Tengah Hari Lou Sang Tahun Baharu Cina Keluarga Malaysia di sini hari ini.

Terdahulu, media melaporkan luahan peniaga bazar Ramadan yang bimbang mereka tidak boleh berniaga akibat kes Covid-19 negara yang mengalami peningkatan mendadak, susulan penularan varian Omicron sejak lebih sebulan lalu.

Semalam, kes baharu Covid-19 mencatatkan 22,802 kes menjadikan kumulatif kes mencecah lebih 3 juta.

Minggu lepas, Menteri Wilayah Persekutuan Datuk Seri Shahidan Kassim berkata penganjuran Bazar Ramadan di Wilayah Persekutuan tahun ini dibenarkan, dan akan dilaksanakan seperti biasa SOP sedia ada.

Pada 2020, operasi Bazar Ramadan di seluruh negara adalah tidak dibenarkan bagi mengekang penularan Covid-19, manakala pada tahun lalu pula, operasi Bazar Ramadan di kawasan yang dikenakan Kawalan Pergerakan Diperketatkan (PKPD), tidak dibenar beroperasi.


Tidak terlibat promosi skim pelaburan: Pejabat Mat Sabu

Pejabat Menteri Pertanian dan Keterjaminan Makanan Datuk Seri Mohamad Sabu menafikan menteri itu terlibat dalam promosi skim pelaburan patuh syariah seperti dalam satu poster menggunakan gambar beliau yang tular di media sosial.

Pejabat itu menerusi satu kenyataan yang dimuat naik di Facebook Mohamad hari ini memaklumkan menteri itu tidak pernah memberi izin kepada mana-mana pihak untuk gambar beliau digunakan dalam sebarang promosi seumpama itu, lapor Bernama.

“Justeru penyalahgunaan ini perlu diberhentikan segera,” menurut kenyataan itu.

Kenyataan itu menyebut Pejabat Menteri Pertanian dan Keterjaminan Makanan juga telah membuat laporan kepada pihak Suruhanjaya Komunikasi dan Multimedia (MCMC) berhubung perkara berkenaan.


Krisis Melaka: Tular surat kelulusan korek pasir pemimpin UMNO pula?

Selepas tular klip audio yang mendakwa perbualan antara bekas EXCO Melaka, Datuk Seri Idris Haron dan Perdana Menteri Datuk Seri Ismail Yaakob, kini tular pula surat yang didakwa dikeluarkan pejabat Ketua Menteri Melaka berkaitan permohonan mengorek pasir.

Surat yang bertarikh 27 September 2021 itu merupakan kelulusan daripada Jabatan Ketua Menteri Melaka kepada sebuah syarikat enterprise berpejabat di Tanjung Bidara, Masjid Tanah.

Sumber memaklumkan kepada Agenda Daily bahawa pemimpin utama UMNO Melaka yang menjadi punca kemelut politik terbaharu turut mempunyai kaitan dengan syarikat berkenaan.

Individu tersebut didakwa menjadi punca rasa tidak puas hati empat Ahli Dewan Undangan Negeri (ADUN) diketuai Idris sebelum ini yang menarik sokongan terhadap Ketua Menteri Datuk Seri Sulaiman Md Ali.

Surat itu adalah berkaitan permohonan untuk mendapatkan permit mengeluarkan bahan batuan (pasir sungai) sebanyak 21,000 metrik tan (12,000 meter padu) di atas tanah rizab Jabatan Pengairan dan Saliran di Mukim Gadek, Alor Gajah, untuk tujuan jualan.

Menurut kandungan surat itu, mesyuarat Jawatankuasa Pecah Sempadan dan Belah Bahagi Tanah Negeri Melaka (JKBB) Bil 7/2021 yang bersidang pada 3 September 2021 telah bersetuju meluluskan permohonan itu

Antara lain syarikat itu dikenakan syarat:

Sebelum ini, Idris ketika mempertahankan tindakan menarik sokongan sehingga kerajaan UMNO Melaka tumbang turut membangkitkan isu berkaitan pasir dan royalti di negeri itu.

Media memetik Idris sebagai berkata:

“Kalau UMNO ini terus mempunyai pemimpin-pemimpin seperti yang ada pada hari ini, rakusnya diibaratkan makan itu tangan kanan dan kiri disuapkan ke mulut sambil mata menjeling lagi ke makanan lain di atas meja, yakni projek-projek ekonomi di negeri Melaka ini.

“Ribuan meter kubik pasir yang ditambak daripada tengah laut dibawa ke sini tapi diisytihar dengan jumlah yang rendah, menipu kerajaan Persekutuan dalam bentuk royalti, semuanya berlaku dengan jelas.”

Susulan itu, Suruhanjaya Pencegahan Rasuah Malaysia (SPRM) bertemu dengan Idris dan merakam percakapannya. Pengarah SPRM Melaka, Mohd Shahril Che Saad mengesahkan pertemuan selama dua jam dengan Idris tetapi tiada dokumen dirampas.

Terdahulu, tular di media sosial rakaman audio yang dikatakan mirip suara Idris dan Perdana Menteri berbual mengenai krisis politik di Melaka.

Dalam klip audio berdurasi lebih 7 minit itu kedua-duanya menggunakan kata ganti diri ‘aku’ dan ‘engkau’, selain nama Rauf turut disebut.


Gas Asli: Setinggi mana harga boleh dicapai?

Gas asli telah menjadi komoditi yang hebat tahun ini. Sepanjang tujuh bulan lalu, harga kontrak hadapan gas asli bulan depan A.S. (Henry Hub; OctaFX penanda: XNG) didagangkan di Bursa Merkentil New York (NYMEX) telah meningkat lebih daripada 100%. Rabu lepas sahaja, niaga hadapan Henry Hub melonjak 56 sen atau 7.3% untuk diselesaikan pada $8.266 setiap juta unit British thermal (MMBtu), meletakkan kontrak dalam landasan betul untuk mingguan tertinggi ditutup sejak Julai 22.

Memandangkan kontrak gas asli A.S. dalam sejarah telah didagangkan dalam lingkungan $2.00 – $4.00 setiap MMBtu, tanda harga baharu $8.00 + dilihat mengejutkan. Walau bagaimanapun, ia berkurangan dalam perbandingan dengan tekanan harga di Eropah dan Asia. Sesungguhnya, penanda aras kontrak Eropah (Kemudahan Pemindahan Hak Milik atau TTF) mencapai purata $54.51 setiap MMBtu sepanjang bulan lalu, manakala kontrak gas asli cecair Asia (LNG) (Pasaran Jepun-Korea atau JKM) telah purata pada $40.67 setiap MMBtu. Malah, sepanjang 12 bulan lalu, harga gas asli Eropah telah naik lebih daripada tiga kali ganda, sementara harga di Asia telah lebih daripada diganda.

Apakah yang telah menjadi tenaga penggerak di sebalik peningkatan dramatik dalam harga gas asli? Apa yang sebenarnya yang menjadikan komoditi ini begitu berharga hari ini? Setinggi manakah harga dapat dicapai? Dalam artikel ini, OctaFX, broker forex utama, akan memberi jawapan.

Permintaan Tinggi

Tidak seperti pasaran untuk minyak mentah,  secara keseluruhannya antarabangsa, pasaran gas asli masih tidak menentu. Bukanlah satu pasaran global yang bersepadu, tetapi sebaliknya ia menunjukkan satu koleksi pasaran serantau yang berhubungan tidak mantap dengan satu sama lain. Oleh itu, setiap pasaran mempunyai sebab tersendiri bagi peningkatan harga, tetapi satu-satu pasaran itu masih berasaskan satu tema yang sekata – peningkatan permintaan.

Sebagai contoh, permintaan untuk gas asli di China telah meningkat secara konsisten untuk beberapa tahun sekarang. Pada 2021, ia meningkat sebanyak 12.8% tahun demi tahun (y-o-y) dan dijangka meningkat 7% y-o-y pada 2022, menurut S&P Global.[1]

Sesungguhnya, China telah pun mengatasi Jepun sebagai pengimpot LNG terbesar dunia. Di tempat lain di Asia, kepanasan melampau menyebabkan permintaan untuk menyejukkan meningkat, tetapi kekurangan arang batu bermakna bahawa negara-negara seperti India, Bangladesh dan Pakistan terpaksa bergantung kepada import LNG untuk membantu loji janakuasa menggalakkan penjanaan elektrik. Tekanan harga tidak membantu dalam mengurangkan permintaan. Nippon Steel Corp Jepun, pembuat keluli kedua terbesar dunia, baru-baru ini telah membeli kargo LNG untuk penghantaran bulan September pada harga $41 setiap juta, harga tertinggi pernah dibayar di Jepun.[2]

Permintaan gas asli di pedalaman Kesatuan Eropah (EU) telah meningkat sebanyak 4.3% y-o-y pada 2021[3]

Sementara itu, pengeluaran gas asli di EU kekal di trend menurun, jatuh sebanyak 7.6% pada 2021.[4]

Gabungan peningkatan dalam permintaan dan kejatuhan bekalan telah menyebabkan kebergantungan terhadap gas asli EU kepada 83%.[5]

Tidak mengejutkan, harga menjadi terlalu tinggi dan masih kekal naik hari ini kerana ketidakpastian terhadap kestabilan aliran Rusia meningkat akibat kejadian yang berlaku di Ukraine.

Amerika Syarikat juga telah menyaksikan peningkatan ketara terhadap penggunaan gas asli. Dalam enam bulan hingga akhir Jun, jumlah penggunaan di A.S. telah naik 4.1% y-o-y, dengan peningkatan tertinggi direkod  dalam sektor Tenaga Elektrik.[6]

Sesungguhnya, penarikan berterusan dalam kapasiti penjanaan nuklear dan arang batu telah memberi tekanan ke atas loji penjanaan gas asli untuk mengekalkan tahap penjanaan elektrik yang mencukupi sepanjang tahun.[7]

Maka, gelombang panas baru-baru ini dengan ketinggian suhu tidak normal dilihat hampir di seluruh Amerika Syarikat menunjukkan bahawa penjana kuasa terpaksa membakar banyak gas asli hanya untuk memastikan hawa pendingin terus berfungsi.

Di samping itu, A.S. telah menambah dengan banyak saluran paip dan kapasiti eksport LNGnya sejak beberapa tahun kebelakangan ini dan menjadi pengeksport LNG tertinggi di dunia pada separuh pertama 2022.[8] Jumlah eksport gas asli pada purata 19.62 bilion kaki padu sehari (bcf / d) dalam tempoh enam bulan pertama 2022, dengan peningkatan hampir 8.0% berbanding dengan purata tahunan 2021.[9]  Kebanyakan kapal tangki LNG menuju ke Eropah kerana benua itu cuba mengurangkan kebergantungannya yang tinggi ke atas import Rusia.

Setinggi mana harga boleh dicapai?

Secara teknikal, gas asli A.S. berada benar-benar dalam aliran bulis. Ayunan sebelum ini adalah tinggi ($9.664) dicapai pada 8 Jun mungkin berperanan sebagai rintangan sementara, tetapi selagi harga kekal di atas $7.500 setiap MMBtu, pedagang jangka pendek sepatutnya terus membeli dip.

Pada asasnya, niaga hadapan Henry Hub A.S. ketinggalan jauh di belakang harga global kerana A.S. adalah pengeluar utama gas asli  di dunia dan ia mampu berdiri sendiri. Walau bagaimanapun, semasa harga mencecah tertinggi dalam lebih sedekad, jelas menunjukkan gas asli murah yang dapat dilihat dalam era panjang dalam ekonomi A.S. telah berakhir.

Ketika ini, harga di Eropah adalah enam-kali lebih tinggi dari di A.S. Perbezaan ini memberi insentif untuk membina lebih banyak kemudahan eksport LNG,  sepatutnya merangsangkan permintaan untuk gas asli di A.S. sebagai bahan makanan cecair.

Juga, Eropah berkemungkinan terus kekal sebagai sumber permintaan untuk LNG A.S. kerana tiada kepastian terhadap kestabilan import dari Rusia. Dalam jangka panjang, apabila dunia cuba untuk mengurangkan pelepasan karbon dioksida dengan mengehadkan penggunaan arang batu dan minyak, gas asli menonjol kerana kesan yang kurang mencemarkan berbanding dengan bahan api fosil lain.

Pada masa sama, persoalan terus kekal  sama ada dunia mampu membekal gas asli yang mencukupi untuk menepati permintaan yang terus meningkat dalam jangka pendek. Sebagai contoh, pengeluaran gas A.S. telah menjadi serata pada tahun ini (walaupun ia telah mula meningkat minggu lalu atau lebih), dan pengeluaran Rusia dalam risiko jatuh akibat sekatan, sementara pengeluaran Timur Tengah terhad oleh sekatan kapasiti.

Secara keseluruhan, harga gas asli telah meningkat dengan ketara sepanjang 12 bulan lalu. Pedagang dinasihati untuk berhati-hati pada waktu ini, kerana terdapat banyak perkembangan bulis yang telah ditetapkan. Namun, jika dunia dapat mengelak daripada kemelesetan global dan jika pengeluaran kekal lembap, pedagang sepatutnya kekal bulis ke atas komoditi. Bull benar-benar menyasarkan tahap $8.500, $8.960 dan $9.400. Sebagai alternatif, kemelesetan global – terutamanya, jika ditambah dengan musim sejuk yang hangat – akan mengurangkan permintaan global dan menolak harga Henry hub di bawah pegangan $6.000.

[1] https://www.spglobal.com/commodityinsights/en/market-insights/latest-news/lng/011222-commodities-2022-chinas-natural-gas-demand-lng-import-growth-to-slow

[2] https://www.reuters.com/markets/commodities/nippon-steel-buys-lng-highest-price-ever-paid-japan-2022-07-19/

[3] https://ec.europa.eu/eurostat/databrowser/view/nrg_cb_gasm/default/table?lang=en

[4] https://ec.europa.eu/eurostat/databrowser/view/nrg_cb_gasm/default/table?lang=en

[5] https://ec.europa.eu/eurostat/databrowser/view/nrg_ti_gasm/default/table?lang=en

[6] https://www.eia.gov/outlooks/steo/

[7] https://www.spglobal.com/commodityinsights/en/market-insights/latest-news/coal/071222-eia-lowers-2022-  coal-consumption-estimates-as-plants-retire

[8] https://www.reuters.com/business/energy/us-becomes-top-lng-exporter-first-half-2022-eia-2022-07-25/

[9] https://www.eia.gov/outlooks/steo/

OctaFX merupakan broker global yang menyediakan perkhidmatan perdagangan dalam talian di seluruh dunia sejak tahun 2011. Broker ini menawarkan semua yang diperlukan untuk seseorang mencapai matlamat pelaburan mereka, menyediakan keadaan terbaik yang telah sedia digunakan oleh pelanggan di lebih daripada 150 negara di seluruh dunia. Syarikat terlibat dalam rangkaian komprehensif amal dan inisiatif kemanusiaan, termasuk penambahbaikan infrastruktur pendidikan, projek bantuan notis pendek, menyokong komuniti tempatan dan perusahaan kecil sederhana. Selain itu, OctaFX juga telah memenangi lebih daripada 45 anugerah sejak penubuhannya, termasuk anugerah ‘Broker Forex Terbaik Asia’ tahun 2021 daripada Kajian Perbankan & Kewangan Global dan anugerah ‘Broker ECN Terbaik’ 2021 oleh Kewangan Dunia.


27 penyelidik IPTA, IPTS terima geran penyelidikan MASA

Dua puluh tujuh penyelidik institusi pengajian tinggi awam dan swasta (IPTA/IPTS) seluruh negara terpilih menerima geran penyelidikan Program Pembangunan Dasar MASA (MPDP) 2.0, Institut Masa Depan Malaysia (MASA).

Ketua Pegawai Eksekutif MASA, Azril Mohd Amin berkata pihaknya komited sebagai peneraju penyelidikan dasar dalam menyokong penghasilan kajian berimpak tinggi yang menyumbang kepada pembangunan sosio ekonomi negara.

Beliau berkata, MPDP 2.0 adalah kesinambungan daripada MPDP yang diperkenalkan pada September 2021.

“Senarai penerima geran MPDP 2.0 yang terpilih ini diluluskan dan dimuktamadkan oleh Ahli Lembaga Pemegang Amanah MASA pada 27 Mac lalu dan akan menerima geran penyelidikan bernilai RM10,000 untuk kertas ringkasan polisi yang dihasilkan,” katanya dalam satu kenyataan, hari ini (28 Mac 2023).

Sebelum ini, penyelidik MPDP berjaya menghasilkan penyelidikan berkualiti berkaitan kemiskinan situasi; pendidikan kumpulan B40; aspek perancangan bandar lestari bagi kumpulan B40 dan keterangkuman wilayah, khususnya di Sabah dan Sarawak.

Selain itu, model perusahaan sosial bagi Perusahaan Mikro, Kecil dan Sederhana (PMKS); potensi ekonomi hijau; sekuriti makanan serta pemerkasaan sektor eko pelancongan.

Pada tahun ini, sebanyak 254 kertas cadangan dikemukakan oleh 29 IPTA dan IPTS dengan bidang tumpuan perubahan iklim; keterjaminan makanan; pembinaan daya tahan kesihatan dan kesiapsiagaan krisis masa depan; menangani keciciran pembelajaran; memacu perniagaan; rumah mampu milik dan perlindungan sosial.

Sementara itu, Azril berkata, penerima geran MPDP juga digalakkan untuk menerbitkan laporan penyelidikan masing-masing dalam jurnal berwibawa, sama ada di dalam atau luar negara.

“MASA mengucapkan sekalung tahniah kepada penerima geran yang berjaya dan berharap hasil penyelidikan MPDP 2.0 ini dapat memperkukuhkan misi dan visi MASA untuk mempromosi gagasan kemakmuran bersama bagi manfaat seluruh rakyat Malaysia dan masyarakat sejagat,” katanya lapor Berita Harian.

Senarai penerima geran MPDP 2.0 boleh dilayari di laman sesawang https://institutmasa.com/ms/program-pembangunan-dasar-masa/ atau klik di bawah:


Penyelamat semakin hampiri budak jatuh perigi 32 meter

Pasukan penyelamat yang berusaha bermati-matian untuk mengeluarkan seorang kanak-kanak lelaki berusia lima tahun yang jatuh ke dalam sebuah perigi di Maghribi, kini memasuki peringkat akhir operasi penggalian.

Mereka bekerja sepanjang malam untuk sampai kepada kanak-kanak itu – yang dinamakan oleh media tempatan sebagai Rayan – yang jatuh melalui telaga sempit sedalam kita-kira 32 meter, empat hari lalu.

Kebimbangan berlaku tanah runtuh jika mereka menggali dari mulut perigi itu menyebabkan pasukan penyelamat menggunakan jentolak untuk mengorek parit bersebelahan perigi itu dengan pihak berkuasa berkata tindakan itu hampir selesai.

Rayan terperangkap dalam perigi berhampiran rumahnya di kampung Ighrane, kira-kira 125 batu dari bandar Chefchaouen, sejak petang Selasa lalu, dan sejak itu beritanya menarik perhatian seluruh dunia, terutama negara-negara di Afrika.

Menurut Le360, sebuah akhbar tempatan, dua penyelamat sedang melakukan penggalian terakhir, sementara sebuah helikopter telah bersedia di tempat kejadian untuk membawa kanak-kanak itu ke hospital.

Menggunakan tali, pasukan penyelamat juga menurunkan tiub oksigen dan air kepada kanak-kanak itu selain sebuah kamera untuk memantaunya, menurut Maghreb Arabe Presse.

Klip video pendek menunjukkan Rayan hampir tidak bergerak, tetapi kelihatan masih bernafas dikongsi di media sosial. – Agensi